Хитойда аҳоли қанчалик кўплигини кўрсатувчи суратлар\nХитой аҳолиси мамлакатда "бир оила – бир фарзанд” сиёсати жорий қилинганда бир миллиардга яқинлашиб қолганди. Бу 1970-йиллар охирида бўлган. 2015 йил кузига келиб эса Хитой кўзда тутилмаган оқибатлар, жумладан фоиз нисбатида эркаклар кўпайиб кетаётгани ва кекса одамларнинг нопропорционал кўплиги сабабли бу сиёсатидан воз кечди. Хитой ҳукумати оилаларга 2 нафардан фарзандли бўлишга рухсат бериб, ўз демографиясидаги мувозанатни тиклаб олмоқчи. Ҳозирда Хитойда 1,3 млрд киши яшамоқда ва оилада фарзандларга чекловнинг бекор қилиниши қанчалик таъсирчан эканлигини вақт кўрсатади. Busines Insider Хитойда аҳоли қанчалик кўплигини ифодаловчи суратларни тақдим этган.Бу ҳақда Кун нашри ёзмоқда.\nТалабалар Аньхой вилоятидаги Хэфэйда аспирантурага 3 кунлик имтиҳон олдидан ўқув корпусига кириш жойида. 2013 йилда бу имтиҳонга рекорд миқдордаги одам – 1,8 млн киши ёзилган.\nСуратлар манбаси: REUTERS\nИчуандаги (Шэньси вилояти) мактаб ўйин майдонида юқори мактабга имтиҳон топшириш вақтида. 2015 йилда имтиҳонда 1700 дан кўпроқ абитуриент иштирок этган ва иншоотда жой камлик қилгани учун имтиҳонларни кўчада ўтказишга тўғри келган.\nУхандаги (Хубэй вилояти) талабалар ётоқхонасида қуритишга осилган кирлар.\nТалабалар ота-оналари Ухандаги университет кампуси спорт зали полида юпқа тўшамалар устида ухлашмоқда.\nАёл Пекин метроси станцияларидан бири олдидаги велотураргоҳдан велосипедини олмоқда.\nОломон тиғиз вақтда Пекин метроси эскалатори ва зинапояси орқали станцияга тушмоқда.\nОдамлар Ханчжоудаги янги турар-жой мажмуасидаги уйлар арзон нархда сотилишини кутмоқдалар.\nХитой куз фестивалининг биринчи кунида Ухандаги темир йўл станциясидаги манзара.\nЙўловчилар платформаларга тушиш учун эскалаторлар томон ошиқмоқдалар.\nЙўловчилар Хитой ташкил этилганига бағишланган байрам – Олтин ҳафтанинг илк кунида Чжэнчжоу вокзалига кириш учун турибдилар.\nТаксичилар Пекиннинг янги халқаро аэропортида йўловчиларни кутмоқдалар.\nҚуйи курслар талабалари вакансиялар ярмаркасида навбатга турибдилар. Чжэнчжоудаги шу ярмаркани ўзига 50 минг киши келган.\nМинглаб одамлар иш топиш мақсадида Чунциндаги вакансиялар ярмаркасида павильонлар бўйлаб юрибдилар.\nҲарбий полициянинг мингдан кўпроқ ходими Нанкиндаги машғулотларда иштирок этмоқдалар.\nОдамлар Пекиндаги эрталабки ярмаркада сабзавотлар харид қилмоқдалар.\nОдамлар Пекинда елпиғич ва қизил фонуслар билан безалган дарахтлар қаторлари орасида Хитой Янги йилига бағишланган фестиваль вақтида сайр қилиб юришибди.\nДалян пляжидаги туманот одам.\nОдамлар ёз жазирамасида Даин уездидаги курортда "жон сақламоқдалар”.\nЯнги йил нишонланиши вақтида сув сепиш анъанаси.\nОдамлар Ухандаги Гуйюань буддавий монастири олдида Хитой ой тақвими бўйича Янги йилнинг 5-кунида қурбонлик келтириш учун турибдилар. Юз миллионлаб одамлар монастир ярмаркаларига ташриф буюриб, байрамлар вақтида мушакбозлик қиладилар.\nОломон Фучуньцзян дарёсидаги сув кўпайишини кузатиш учун навбатда турибдилар.\nШанхай марказидаги гавжум кўчалардан бири.\nПекиннинг бош кўчаларидан бири тиғиз вақтда.\nҚўшилди: 16-04-2018, 13:55\nФото/Видео, Қизиқарли фактлар\nЖиззахдаги ЙТХда 8 киши ҳаётдан кўз юмди\nНима учун Туркияда ўзбек фоҳишалари жуда кўп?\nИИВ Жиззахдаги даҳшатли ЙТҲ ҳақида расмий маълумот берди\nЖиззах вилояти ҳокими этиб Эргаш Солиев тайинланди\nЖиззах вилоят, шаҳар ва туманлар ҳокимликлари таркибида ...\nМуниса, Дилсўз, Жасур Умиров ҳамда Баҳром Назаров Жиззахда ...\n«Эрим – орсиз, мен – мардикор, болам эса...»\nЖиззахда 170 мингдан ортиқ томорқа хўжаликлари ҳисобга ...\nAlterEgo, Beeline, Jizzakh community, MXX, U23, ЎФА, Бокс, Дўстлик, Жиззах, Зафаробод, Зулфия, Массачусетс, Пора, Смартфон, Тарих, Фейсбук, Франция, ЯТТ, Янги солиқ концепцияси, аэропорт, блогер, газета, дунё, ижтимоий тармоқ, йўллар, коррупция, мансаб, мижоз, наврўз, назорат, обуна, партия, солиқ, тв, тилла, фоторепортаж, чиқинди, ўқ, ҚҚС, ҳикоя


28-05-2015 | 13:34\nZAMIN.UZ / Технология / 28 Май 2015 года1 113\nОхирги 15 йил ичида ахборот-коммуникацион технологияларининг кескин ўсиши кузатилди. Ҳисобот даврида интернетдан фойдаланувчилар сони 7 баробарга ошди, деб хабар бермоқда kun.uz.Бу ҳақда Халқаро электр алоқа иттифоқининг ҳисоботида маълумот берилди. Ҳужжат БМТ Халқаро учрашувининг ахборот жамияти масалалари бўйича Форумида тақдим қилинди. Тадбир Женевада 25-29 май кунлари бўлиб ўтади. Тадбирда турли мамлакатлардан ташриф буюрган 1 700 киши иштирок этмоқда.Ҳисоботда айтилишича, бугунги кунда 3.2 млрд одам интернет хизматларидан фойдаланади, улардан 2 млрд нафари ривожланаётган мамлакатларда яшайди. 2000 йилда уларнинг сони 738 млн кишини ташкил қилган эди.\nЎқишни тавсия қиламиз БМТ дунёда 795 млн киши оч-наҳор ҳолда яшаётганини маълум қилди


GM UZBEKISTAN SPARK ИШЛАБ ЧИҚАРИШНИ 3 БАРОБАРГА ОШИРАДИ\n«GM Uzbekistan» АЖ механик узатмали «Спарк» автомобилини ишлаб чиқариш ҳажмини оширади. Бу ҳақда компания матбуот хизмати хабар берди.\n«Мижозлар истаги ва бозорнинг ижобий тенденцияларини инобатга олиб, биз механик узатмали «Спарк» автомобили ишлаб чиқариш ҳажмини 6 223 дан 19 993 донагача оширяпмиз. Компания харидорларнинг талабларини қондириш ва барча ариза ва таклифларга ижобий жавоб бериш, шунингдек қулай шартнома тузиш учун барча шароитларни яратиш учун барча зарурий чораларни амалга оширади. Сабр қилганингиз учун миннатдормиз!», - дейилади хабарда.\nАввалроқ, «GM Uzbekistan» АЖ ишлаб чиқарилаётган автомобиллар савдоси қайта йўлга қўйилиши билан харидорлар томонидан келиб тушаётган аризалар инобатга олиниб, компания томонидан бозор талабларини қондириш мақсадида талабгир автомобиллар ишлаб чиқариш ҳажми оширилишини маълум қилганди.


27 август куни Тошкентда 9 та ЙТҲ юз берди, 2 инсон ҳаётдан кўз юмди\n14:59 / 29.08.2017\n2017 йилнинг 27 август куни Тошкент шаҳри ҳудудида 9 та йўл-транспорт ҳодисаси қайд этилган. Мазкур йўл-транспорт ҳодисаларида 7 нафар шахс тан жароҳати олган, 2 нафар шахс вафот этган. Бу ҳақда пойтахт ИИББ хабар берди.\n2017 йилнинг 27 август куни ЙПХ инспекторлари томонидан жами 2885 та ҳуқуқбузарлик бўйича маъмурий баённомалар расмийлаштирилган бўлиб, шулардан, 848 тасини қўпол турдаги, 41 тасини маст ҳолда транспорт воситасини бошқариш ташкил этган.\nТошкент шаҳар ИИББ ЙҲХБ компьютерлаштирилган бошқарув тизими томонидан 2017 йил 27 август куни жами 657 та ҳуқуқбузарлик қайд этилган бўлиб, шулардан 315 тасини светофорнинг тақиқловчи чироғига бўйсунмасдан ҳаракатланиш, 342 тасини белгиланган меъёрдан юқори тезликда ҳаракатланиш ташкил этади.\nМексикада юк машинаси ва микроавтобуснинг тўқнашуви 13 кишининг ўлимига сабаб бўлди\n21:27 / 21.07.2018\nФарангиз Режаметова ҳалок бўлган ЙТҲ ҳақида расмий маълумот берилди\n16:05 / 21.07.2018


Мансурхон Тоиров. Уруш аёллар иши эмас - www.ziyouz.uz\nБош саҳифа Илм ва фанТарихМансурхон Тоиров. Уруш аёллар иши эмас\nҚуйидаги сатрларни кўзда ёш, қалбда изтироб билан ёздим.\nРивоят қилишларича, қадим замонда Ҳиндистонда браҳманлар бир қизалоқни мукаммал тарбиялайдилар. Улғайганида бағоят гўзал малакка ҳамма йигит ошиқ бўлиб қолади. Лекин унинг висолига етмоқ учун мисли кўрилмаган қаҳрамонликлар кўрсатиш шарт эди. Рожанинг яккаю ёлғиз ўғли, минглаб гўзал қизларнинг ишқи тушган Ал Иса шартларни бажаришга муваффақ бўлади. Ниҳоят шоҳона либосларга бурканган Ал Иса мушку анбар сепилган гўшангага киради. Ал Иса қалбини неча йиллардан бери ром этиб келаётган малакнинг юзидаги пардани кўтариб… анграйиб қолади. Рўпарасида кўзлари шилпиқ, киприк-қошлари тўкилиб кетган, юзини ажин босган 90 яшар кампир илжайиб турар эди…\n“Кимдир бизни сотди… Немислар партизанлар отряди қаерда жойлашганини билиб олди. Ўрмонни, унга олиб борадиган барча йўлларни ўраб олишди. Биз қуюқ чангалзорларга яшириниб олдик; ботқоқликлар жонимизга оро кираётган эди. Юҳо ботқоқлик! Техниканиям, одамларниям буткул ютадиган ажал коми. Ҳафталаб ҳиқилдоғимизгача сувга ботиб турардик. Сафимизда яқинда фарзандли бўлган радист аёл ҳам бор эди. Гўдак оч, тинмай йиғлайди. Лекин онанинг ҳам қурсоғи бўш, кўкрагида сут йўқ. Агар ёнгинамиздаги жазо отрядининг итлари эшитиб қолса, борми… Ўттиз кишининг ҳаммасини муқаррар ажал кутади!.. Сизга тушунарлидир? Қарор қабул қиламиз… Командирнинг буйруғини етказишга ҳеч ким ботинолмай туради, лекин онанинг ўзи ҳаммасини фаҳмлайди. Йўргакни сувга ботиради… Гўдаккина бошқа қичқирмайди… Бизнинг бошимиз хам. На онага, на бир-биримизга қарай оламиз… (Асардан келтирилаётган парчалар таржимаси муаллифга тегишли — М.Т)”.\n“Тонг саҳарда жазо отряди қишлоғимизга ўт қўйди… Ўрмонга қочган одамларгина омон қолди. Қуруқ қўл билан, ҳатто бир бурда нонсиз қочибдилар. Кечқурун қўшнимиз Настя хола ҳадеб ҳиқиллайвергани учун қизини дўппослади. Юлияжон, менинг дугонам, нозик-ниҳолгина эди. Доим касалга чалиниб юрарди. Настя холанинг яна тўрт ўғилчаси ҳам бор, барчаси нон сўрашарди. Оқибатда Настя хола жинни бўлиб қолди: “У-у-у… У-у-у…” Кечқурун Юлиянинг ялиниб-ёлвораётганини эшитдим: “Ойижон, сен мени сувга чўктирмагин, хўпми?! Мен бошқа бунақа қилмайман… Сендан энди нон сўрамайман. Бошқа бундай қилмайман…”. Эрта тонгдан мен Юлияжонни бошқа кўрмадим…”.\n“Биз асирларни дарров отиб ташламас эдик, бу улар учун жуда ҳам енгил ўлим бўларди. Душман асирларини худди чўчқани бурдалагандек болта билан бўлак-бўлак қилардик. Мен буни томоша қилишга борар эдим… Кутардим! Оғриқ азобидан уларнинг кўзлари нақ қинидан чиқиб, ёрила бошлашини узоқ кутардим… Косасидан отилиб чиққан қорачиқ… Сиз бу ҳақда нимаям билардингиз?! Улар менинг онамни, сингилларимни қишлоқ ўртасида тириклай ёқишган эди…”.\n“Ҳужумга ўтдик. Биринчи немис посёлкалари… Биз — ёшмиз, кучлимиз. Тўрт йилдан бери аёл юзини кўрганимиз йўқ. Ертўла тўла вино, газак. Немис қизларини тутиб келамиз ва… ўн одам бир қизни кетма-кет зўрлаймиз… Ўн икки-ўн уч ёшдаги қиз… Мабодо йиғласа урардик, оғзига бирор нарса тиқиб қўярдик. У азобланарди, бизга эса бу завқли эди. Мен бунга қандай ботинганимимизни ҳозир тушуна олмайман… Зиёли оиланинг ўғли… Лекин бу мен эдим… Биз фақат ўзимизнинг қизлар, ҳамширалар қилмишимиздан воқиф бўлиб қолишидан қўрқар эдик…”\n“Қуршовга тушиб қолдик… Ўрмонлар, ботқоқлар бўйлаб дайдиб юрдик. Баргларни едик, дарахт илдизларини едик. Биз беш киши эдик, орамизда эндигина армияга чақирилган ўсмир ҳам бор. Ярим кечаси қўшним пичирлади:\n— Бола яримжон бўлиб қолди, барибир ўлади…. Сен мени… тушуняпсанми…\n— Нима демоқчисан ўзи?\n— Одамнинг гўштини еса бўлади. Бу ҳақда менга бир “зек” айтган… Улар Сибирдаги қамоқдан қочган экан. Ўшанда атай бир болани ҳам ўзлари билан олиб кетишган. Шу йўл билан омон қолишган экан…\nБир мушт туширай десам, мажолим қолмаган. Эртасига биз партизанларга дуч келдик…”.\n“Кундузлари немислардан қўрқар эдик, кечқурун эса партизанлардан. Менинг биттагина сигиримни партизанлар тортиб олиб кетишди, мушугим билан қолдик. Партизанлар оч, дарғазаб. Мен партизанларнинг ортидан ўн чақиримча эргашиб бордим. Ялиндим, қайтариб беришар деб. Кулбада уч болам қолган эди…”.\nМуҳтарам ўқувчи! Бу юракни эзувчи воқеалар жорий йилда адабиёт бўйича халқаро Нобель мукофотига сазовор бўлган адиба Светлана Александровна Алексиевичнинг “Уруш аёл чеҳрали эмас” китобига кирмай қолган лавҳалар. Китоб босмадан чиққан 1984-85 йилларда цензор: “Бу — ғирт ёлғон! Бу — Европанинг ярмини озод қилган совет солдатига ҳам, партизанларимизга ҳам, қаҳрамон халқимизга ҳам туҳмат. Бизга муаллифнинг кичик бир тарихи керак эмас, бизга катта тарих керак. Ғалаба тарихи! Муаллиф ҳеч кимни севмайди! Бизнинг буюк ғояларимизни ҳурмат қилмайди”, деган “айб” қўйган.\nСветлана Алексиевич Иккинчи жаҳон урушида иштирок этган аёллар жасоратини кўрсатишни мақсад қилгани аниқ. Шу ўринда бир мулоҳаза пайдо бўлади. Нима учундир ёзувчи славян аёлларидан бўлак аёлларни қаламга олмайди. Ҳолбуки, бошқа миллатлар вакиллари, хусусан, бир миллиондан ортиқ ўзбек йигит-қизи жанггоҳдарда жон олиб-жон берди.\nМен ўтган асрнинг 60-йиллари бошида қайсидир журнал ёки газета саҳифасида ўқиган мақолада урушда иштирок этиб, неча юзлаб ярадорни ўлимдан қутқарган, жанг майдонидан елкалаб олиб чиққан ўзбек ҳамшира қизи ҳақида ёзилган эди. Ўша қиз ўлимдан қутқарган ярадор йигитлардан бири — ўзбек йигити урушдан кейин ҳамширани излаб топади. У пайтда қиз икки оёғини жанггоҳларга ташлаб келган, уйида бир аҳволда ўтирарди. Йигит шу қизга уйланиб, ҳаётининг қолган қисмини унга бағишлайди…\nҚримлик Тамара Иванова Кураева шундай эслайди: “Мен уруш ҳақида ҳикоя бошласам, шу заҳотиёқ гапиришга иштиёқим йўқолади, ҳаммасини унутгим келади. Эндиликда газета ўқисам ёки “Время”ни кўрсам, шу қадар юрагим сиқиладики… Қаердадир уруш бўлаётгани, қаердадир одам ўлдирилаётгани ҳақида ўқиб қолсам, “Йўқ! Йўқ! Бундай бўлиши мумкин эмас!” дея оламга жар солиб бақиргим келади. Нега биз шунчалар жафо чекдик? Нега ёш-ёш йигит-қизлар умрининг баҳор фасли ўлиб кетди? Мен икки ярим йил фронтда ҳамшира бўлдим. Менинг қўлларим минглаб жароҳатларни боғлади, қон бердим, ўлаётганлар устида кўз ёш тўкдим. Ҳозирги пайтда соғлиғим ёмонлашгани, асабим заифлашгани тасодиф эмас. “Қанақа мукофотлар олгансиз?” дея сўрашганида, “Мени мукофотлашмаган, тақдирлашга улгуришмаган”, деб жавоб беришга хижолат бўламан. Балки урушда биз жуда ҳам кўпчилик бўлганимиз учун улгуришмагандир ва ҳаммамиз виждонан ўзимизга юклатилган ишни бажарардик. Ҳаммани мукофотлаш мумкинми ахир?” (Мумкингина эмас, ҳам қарз, ҳам фарз эди! Инсоният тарихидаги хасисликнинг энг улкани сизларга қилинган, дея айтгим келади. — М.Т.)\nБу хотиралар кишини турли хотираларга, мулоҳазаларга чулғайди. Қайсидир бир мамлакат маҳбусхонасида икки она — инсон ва маймун устида эксперимент (тажриба дейишга тилим бормади. — М.Т.) ўтказилади. Иккисини ҳам болалари билан алоҳида-алоҳида хоналарга қамаб қўйиб, хоналарни сув билан тўлдира бошлашади. Бу ҳақдаги ҳисоботда ёзилишича, сув тўпиққа етганда аёл ҳам, маймун ҳам курси устига чиқиб, боласини юқорироқ кўтариб турган. Сув баландлаб борган сари улар ҳам болаларини янада юқори кўтараверган. Ниҳоят, сув оналарнинг бўғзидан ҳам ошиб, нафас йўлини тўса бошлаган. Шунда она маймун, муаллиф хулосасининг тасдиғи ўлароқ, боласини оёғи остига қўйиб, ҳаводан нафас олишга киришади. Инсон эса (садағаси кетай!) токи ҳушини йўқотгунча боласини икки қўли билан даст кўтариб тураверади…\nЁки бошқа бир мисолга диққатни қаратайлик. Бундан қирқ йиллар аввал Чилидаги кўп қаватли бир иморатнинг учинчи қаватида ёнғин чиқади. Кўрсатма бўйича, 1-3-қаватдагилар дарҳол кўча томон қочади, 4-7-қаватдагилар эса қирқ қаватли бино томига элтувчи йўлак сари шошади. Бино томи аста-секин одам билан тўлиб, том четидагиларнинг баъзилари пастга қулай бошлайди. Шундай мудҳиш аҳволга қўлида гўдаги бўлган ёшгина аёл ҳам дучор бўлади ва у боласини маҳкам бағрига босганча ерга шўнғийди. Лекин фарзандга бўлган меҳр кучини кўрингки, аёл ҳатто ерга йиқилганда ҳам боласини осмонга кўтариб, ўзи ўлса-да, унинг ҳаётини сақлаб қолади.\nХўш, ўтмишда ҳам, ҳозирда ҳам кузатиш мумкин бўлган бундай сон-саноқсиз фидойиликларни бирор-бир миллатгагина дахлдор деб бўладими?! Тўмарис она, Жанна д’Арк, Индра Ганди, Беназир Бхуто, Маргарита Тетчер, Ангела Меркель… Бундай шарафли номлар ҳар бир халқда бор. Бинобарин, Ватан, фарзанд, оила учун жонфидолик қилган аёлларни битта миллатнинг фахри дейиш хатодир, улар бутун инсониятнинг фахри!\nАслида, ўқувчида фикр уйғотган, мулоҳазага чорлаган китоб — қадрлашга лойиқ. Келинг, биз ҳам, яхшиси, Светлана Алексиевичнинг “Уруш аёл чеҳрали эмас” китобидан парчалар келтира бориб, фидойи, мард ва қаҳрамон аёлларга нисбатан даҳшатли уруш жараёни давомида ҳам, уруш тугагач, қирқ йил мобайнида юритилган кўрнамаклик сиёсати пайтида ҳам қилинган жабру зулм ҳақидаги таъсирчан лавҳалар ҳақида фикрлашиб борайлик.\n“Мана, рўпарамда улардан бири ўтирибди, ойиси уруш арафасида агар ёнида ҳамроҳи бўлмаса, “Кичкинтойим”, дея бувисиникига юбормаслигини, ушбу “кичкинтой” орадан икки ой ўтар-ўтмас фронтга жўнаганини ҳикоя қилиб бераётир. Санинструктор бўлиб Смоленскдан Прагагача жанг қилиб борган. Уйига йигирма икки ёшида қайтиб келган, унинг тенгқурлари ҳали қизалоқ бўлиб юришибди, у эса кўп яшаган, кўпни кўрган ва кўп таассуротларни бошидан ўтказган одам: уч маротаба ярадор бўлган, улардан бири оғир — кўкрак қафасидан бўлган, икки маротаба контузияга учраган, уни тупроқ билан кўмилган окопдан қазиб олишганида сочлари оқариб кетган эди. Лекин аёллик ҳаётини бошлаши — яна енгилгина кўйлак, туфлини кийиб юриши, турмушга чиқиши, фарзандли бўлиши керак эди. Эркаклар урушдан ногирон бўлиб қайтса-да оилали бўлар эди. Аёлларнинг урушдан сўнгги қисмати эса фожиали эди. Уруш улардан ёшлигини, эрларини тортиб олди; уларнинг тенгқурларидан озгинасигина қайтиб келди. (Уруш эмас, доҳийлик даъвосида бўлган кибрли, манман, урушқоқ императорлар тортиб олди сиздеклар бахтини! — М.Т.) Улар буни статистикасиз ҳам яхши билишар эди, чунки эркаклар босиб-янчиб ташланган майдонларда мук тушиб ётишар, ушбу бушлатдаги оталар, эрлар, ака-укалар, куёв йигитларни эндиликда сира ҳам оёққа турғаза олмаслигингга, улар абадулабад биродарлар қабристонида қолишига сира ҳам ишонгинг келмасди. Ярадорлар шу даражада сероб эдики, гўё бутун олам ярадорлардан иборатдай…” Бу — катта сержант, ҳамшира Анастасия Сергеевна Демченко хотиралари.\nЭнди катта сержант, снайпер Клавдия Григорьевна Крохина эсдаликларига эътибор беринг:\n“Мен фронтдан сочларим оқариб келдим. Ёшим йигирма бирда, мен эса жудаям рангпарман. Яралангандим, контузия бўлгандим, бир қулоғим оғир эди. Ойим аввалига: “Мен ишонар эдим сенинг қайтиб келишингга! Мен сени деб эртаю кеч илтижолар қилардим!” деган сўзлар билан кутиб олди. Билсам, акам бояқиш фронтда ҳалок бўлибди. Онам йиғлаб: “Мабодо ярадор бўлса, қиз бола ногирон бўлиб қолганидан кўра ўлиб қўяқолгани дуруст, деб илтижо этардим”, деди.\nБиз яқингинада, саккиз йилча бурун, ўзимизнинг Машенька Алхимовани топдик. У ярадор артдивизион командирини қутқариш учун эмаклаб бораётганида рўпарасида снаряд портлаган. Командир ҳалок бўлган, қизнинг эса икки оёғи майда-майда бўлиб кетган. Биз уни медсанбатга олиб бораётганимизда “Қизлар, мени отиб ташланглар!.. Бу ҳолимда кимгаям керакман?!” деб зор-зор йиғлаб ўтинар эдики, асти қўяберасиз… Уни госпиталга жўнатишди, биз эса яна илгарилаб, ҳужумга ўтиб кетдик. Шу билан дугонамизнинг изини йўқотиб қўйдик. Ёзмаган жойимиз қолмади, лекин дарак йўқ… Бизга Москва шаҳри 73-мактабининг ўқувчилари ёрдам беришди. Улар Машани ногиронлар уйидан топишибди. Маша госпиталма-госпиталь кўчиб юрган, ўнлаб операцияни бошдан ўтказган. Онасига эса ўзининг ҳаёт экани ҳақида хабар бермаган… Буни сиз тасаввур эта оласизми? Мана, уруш дегани нима!.. Биз уни ўз учрашувимизга олиб келдик. Президиумда ўтираркан Маша ҳўнг-хўнг йиғлар эди. Сўнг у онаси билан учрашди, орадан ўттиз йил ўтиб…”\nАнтонина Максимовна Князева, кичик сержант, алоқачи:\n“Онамнинг ўғли бўлмаган, беш қизни вояга етказган. У биз билан Сталинградга эвакуация қилинди. Сталинград қамал этилганида ўз хоҳишимиз билан фронтга кетдик… Ҳамма кетди… Бутун оиламиз: онам ва беш қиз, отамиз бу пайтда жанг қилар эди…”\nАльбина Александровна Гантимурова, катта сержант, разведкачи:\n“Холам “Уруш” дея йиғларди, мен эса фронтга бориб, ўзимни кўрсатишдан хурсанд эдим. Қон нима эканини қаёқдан ҳам билибман? Мен суткалаб ухламас эдим, ярадорлар шунақа кўп эдики… Менга медаль беришди ва шу куниёқ вазифа билан жўнаб кетдик. Ўшанда мен биринчи марта аёллар касалига чалингандим… Қонни кўриб бақириб юбордим:\n— Мени яралашди!..\nРазведкада биз билан кекса ёшдаги фельдшер эркак ҳам бор эди. У мендан:\n— Қаеринг яраланди? — деб сўради.\n— Билмадим қаерим… Лекин қон…\nШунда у менга худди отам каби бор гапни тушунтириб берди.\nУруш тугади, менинг уч орзуим бор эди: биринчиси — ниҳоят қорним билан судралмайман, балки троллейбусда юраман, иккинчиси — бутун, оппоқ нон сотиб олиб ейман, учинчиси — оппоқ тўшакда ухлайман”.\nҲарбий фельдшер Мария Афанасьевна Гарачук эсдаликлари:\n“…Ярадорни опичлаб бораяпман. Шунда бирдан аниқ-тиниқ бола йиғисини эшитиб қолдим. Бола зўр бериб ёрдамга чақирарди. Мен ақлдан озай дея майдонда довдираб у ёқдан-бу ёққа югурардим — қаерда, ким ўзи? Беш яшар қизалоқни пачақланган танк остидан топгунимча чопдим. Мен у қизалоқни топиб, чаккасида қонни кўрганимда, даҳшатга тушдим. Даҳшат, болаларнинг оловда ёниши даҳшат!” (Юрагида заррача инсонийлик бор инсон учун даҳшатли бўлган бу манзарани ўз кўзи билан кўриб, бундан ҳам ёмони уларнинг бир неча мингини вужудга келтириш истагида баъзи императорлар ҳозирда ҳам қўлини қўлига ишқалаб, ядро қуроллари тугмаларини босайми-босмайми деб турганига, ўзларини гўёки пок кўрсатиб, аслида халқларни бир-бирига гиж-гижлаб турганига нима дейсиз?! — М.Т.)\n“…Бизнинг қизларимиз қанақа бўлишгани ҳақида сўраяпсизми?! Чернова оғироёқ бўлишига қарамай биқинида мина олиб юрарди. Шунга қараб, улар қандай одам бўлганини муҳокама қилаверинг. Биз буни муҳокама қилмаганмиз, биз шунақа эдик. Бошқа бир дугонам шаҳар бўйлаб ўз қизалоғини етаклаб юрар, унинг кўйлаги остидан бутун баданига варақалар ёпиштирилган, бечора қизалоқ зорланиб: “Ойи, мен сиқилиб кетаётибман…” деб йиғларди. Кўча тўла немислар, полициячилар…”\nСофья Константиновна Дубнякова, катта сержант, санинструктор:\n“…аросат ерда ярадор лейтенант, артилериячи Костя Худаков қолган, уни олиб чиқмоқчи бўлган ҳамшираларни ўлдиришаётган эди. Иккита санитар-овчаркалар эмаклаб кетди (мен уларни биринчи бора ўшанда кўрдим), лекин уларни ҳам ўлдиришди. Шунда мен телпагимни ечдим-да, бор бўйим билан рост туриб олдим, аввалига паст овоз билан, сўнг баландроқ овозда ўзимизнинг урушгача жуда урф бўлган “Я на подвиг тебя провожала” ашуласини айта бошладим. Икки томон — биз томон ҳам, немислар томон ҳам жим бўлиб қолди. Костянинг ёнига бордим, эгилдим, судрагич-чанага ётқиздим-да, ўзимизникилар тарафга судраб кетдим. Бораяпман-у: “Ишқилиб, курагимдан отмасин-да, яхшиси, калламни мўлжалласин”, деб кетяпман. Лекин бехатар жойга етгунимгача биттаям ўқ узилмади…”\nВера Сафроновна Давидова:\n“Аёл кишини урушга боришга нима мажбур этган? Менинг фикримча, бу бизнинг миллий хусусиятимиз, фазилатимиз, хосиятимиз, сифатимиз. Бизнинг аёллар мамлакат ҳалок бўлаётганини, халқ ҳалок бўлаётганини кўриб туриб, бола чўмилтира олмайди, тушлик тайёрлай олмайди…”\nҲамшира Наталья Ивановна Сергеева:\n“Ярадорларни бизга жанг майдонидан тўппа-тўғри олиб келишар эди. Бир саройда икки юз ярадор киши, мен бир ўзимман. Тўрт кун ухламаганим, ўтирмаганим эсимда, ҳаммаси тинмай қичқиради: “Ҳамшира… Ҳамшира… Ёрдам бер!..” Мен биридан иккинчисига югурардим. Тўсатдан қоқилиб тушдим-да, шу заҳоти ухлаб қолибман. Бақир-чақирдан уйғониб кетдим, командир, ёшгина ярадор лейтенант соғ ёнбоши билан туриб олиб: “Жим бўлинг! Жим бўлинг, сизга буюраман!” деб қичқирарди. У дармонсиз бўлиб қолганимни тушунган, қолганлар эса “Ҳамшира… Ҳамшира…” дея чақиргани-чақирган эди. Мен сакраб ўрнимдан турдим-да, югуриб кетдим — қаёққа, нимага — билмайман. Ўшанда мен фронтга бориб, биринчи марта йиғлаб юбордим…”.\n“Қизлар урушга қизиқиш учун боришмаган. Мамлакат учун, халқ учун ҳаёт-мамот даври эди. Профессорлар халқ лашкарига олишларини сўраётган эди… Ярадорни жанг майдонидан олиб чиқиб кетиш нима эди ўзи? Мен ҳозир сизга айтиб бераман… Биз ҳужумга ўтдик, душман пулемёт билан ўққа тута бошлади. Оқибатда батальонимиз соб бўлди… Ҳамма тупроққа беланиб ётибди… Тўғри, ҳаммаси ҳам ўлмаган, бир қисми ярадор эди. Немислар ўқни ёмғир қилиб ёғдиришяпти. Кутилмаганда траншеядан аввалига бир қизалоқ, кетидан иккинчиси, учинчиси сакраб чиқа бошлади… Улар ярадорларни ташишга тушишди, ҳатто немислар ҳам бир муддат ҳайронликдан соқов бўлиб қолди. Кечки соат ўнларгача деярли ҳаммаси оғир ярадор бўлган қизларнинг ҳар бири беш-олтитадан одамни қутқарган эди. Уларни хасисларча мукофотлашди, чунки урушнинг бошида мукофотларни сочишмас эди. Қоидага кўра, ярадорни қуроли билан олиб чиқиш керак. Медсанбатдаги биринчи савол: “Қуроли қани?” У вақтларда қурол камчил эди. Милтиқ, автомат, пулемёт — буларни ҳам ташиш керак эди. Уруш тугагач, улар — ҳарбий ҳамширалар кишини ваҳимага солар даражада ҳимоясиз бўлиб қолди… Мана, менинг хотиним. У — ажойиб аёл, биз у билан ўттиз беш йилдан бери тотув яшаб келамиз. Уям ҳарбий аёлларга ёмон муносабатда. Улар урушга қаллиқ учун боришган, уларнинг бари у ерда кимгадир маҳбуба бўлган. Аслини олганда, бизлар очиқчасига гаплашиб ўтирибмиз, бу қизлар пок, софдил қизлар эди. Лекин урушдан сўнг ҳар биримиз ўз ҳаётимиз билан овора бўлиб кетдик… — Николай Борисович ўйланиб қолди. — Сиз буни тушуна олмайсиз. Ифлосликдан, битлардан, ўлимлардан сўнг бирор-бир гўзаллик қўмсалади. Чиройли аёлларни… Менинг бир дўстим бўларди, уни фронтда бир гўзал қиз севар эди. Ҳамшира. Лекин у қизга уйланмади. У фронтдан қайтгач ўзига бошқасини, бўянганини топди. Оқибат бу хотин билан бебахт бўлди. Энди у ўша қизни эслайди, униси унга дўст эди. Лекин фронтдан сўнг унга уйлангиси келмади. У қизни тўрт йил мобайнида фақат дағал этикда кўрган эди-да…”\nНина Яковлевна Вишневская, старшина, танк баталъони санинсруктори:\n“Ўн етти ёшларда эдим, жуссам эса кичкина. Биз қўрқинчдан кўра ваҳимали ҳолатга тушган эдик. Ёриб ўтишга уриниб кўришни чамалаб кеч бўлишини кутиб ўтирибмиз. Лейтенант Миша X, комбат ярадор бўлгани учун унинг вазифасини бажараётган эди. Ёши ўн тўққизларда эди, бундан кўп эмас.\n— Сен ҳеч бўлмаса бир бор тотиб кўрганмисан? — деб сўради.\n— Нимани тотиб кўраман? — ҳайрон бўлиб сўрадим, чунки ҳаммамиз ўлгудек оч эдик.\n— Нарсани эмас, кимни… Бабу!\nУрушгача шунақа аталадиган пироженое бўларди.\n— Йў-ў-ўқ… — дедим.\n— Мен ҳам тотиб кўрганим йўқ. Мана, ўлиб кетасан-да энди муҳаббат нима эканини билмай… Бизни кечаси ўлдиришади…\n— Нималар деяпсан, аҳмоқ! — Унинг гапи менга энди аён бўлган эди.\nСени ўлдиришлари қўрқинчли эмас эди. Ҳаётни билмай туриб, ҳеч нарсани кўрмай ўлиш қўрқинчли эди. Шуниси энг қўрқинчли эди. Биз ҳаёт учун ўлимга борар эдик (Ҳолбуки, улар кўрнамак Сталин учун ўлимга борар эди, лекин у пайтда “доҳий”нинг маккорлигини қаёқдан ҳам билишсин! У ҳаммага ўзини фариштадек пок деб кўрсатганди. Кейинчалик шўрлик жангчи аёллар унинг алдовига учганини эслаб, қон йиғлаб ўтди, минг-минг афсус! -М.Т.), лекин ҳали ҳаёт ўзи нима эканини билмас эдик” .\nКимнингдир кибру ҳавоси учун, салтанатларни бошқариб турган Сталин, Гитлер, Муссолини кабиларнинг ёлғон-яшиғи йўлида миллионлаб ҳали ўн гулидан бир гули очилмай майиб-мажруҳ бўлиб қолиш ёки бу олам билан бутун оламни йиғлатиб жуда ҳам эрта кетиш даҳшатларнинг ҳам даҳшати эканини таъкидлаш ортиқча. Бироқ ҳамон сабоқ чиқармаганлар борлиги-чи? Ҳозирги маъмурчилик замонида ҳам неча ўн минглаб ёш-ёш йигитларни, неча юз минг, миллионлаб гўдакларни, аёл-эркак, чол-кампирларнинг жонига қасд қилиб, қурол-яроғини синовдан ўтказиш, шу йўл билан рақибларига кучли эканини намойиш қилиш, мустақил давлатларнинг ер-сувларини маккорлик билан босиб олиш бутун инсоният учун ўтакетган шармандагарчилик экани кундай равшандир.\nОльга Васильевна хотиралари:\n“Биз не учундир фарзандларимизга уруш ҳақида сўзлаб бермас эдик. Мен орденларимниям бир воқеадан сўнг узиб ташладим-да, бошқа тақмадим. Нон заводи директори эдим. Бир йиғилишда бошлиқ — уям аёл киши — орденларимни кўриб, ҳамманинг олдида: “Сен нега темир-терсакларингни тақиб олиб, ўзингни кўз-кўз қилиб юрибсан!” деди. Унинг ўзида меҳнат ордени бор эди ва доим тақиб юрарди. Лекин менинг ҳарбий мукофотларим унга негадир ёқмади.\n…Аёллар қирқ-эллик ёшга киришганида ҳам общежитларда яшашарди…\nМенинг дугонам… Унинг исмини келтирмайман, ким билсин, хафа бўлиб қоладими… Уч марта оғир ярадор бўлди. Уруш тугади, тиббиёт институтига борди. Унинг бирорта ҳам қариндош-уруғи қолмаган эди, у жудаям камбағал, ночор яшар эди, қорнини тўйғазиш учун фаррошлик қиларди. Ҳеч кимга ўзининг ногирон эканини айтмас, ҳатто бу ҳақдаги ҳужжатларини ҳам йиртиб ташлаганди. Мен “Нега бундай қилдинг?” деб сўрасам у: “Унда менга ким уйланарди?” дея жавоб берди. Нимаям дердим, “тўғри қилибсан”, дедим. У эса йиғлаб: “Ўша қоғозлар менга энди керак бўляпти. Оғир касалман…” деди”.\nМен ҳам ўтган асрнинг 50-йилларида қўлтиқтаёқда юрган, қўлсиз ёки икки оёғи йўқ, жонини фидо қилган Ватани — собиқ Совет иттифоқи тупроғида эмаклаб юриб, гадойлик қилган, хор-зор бўлган уруш қатнашчиларини кўча- кўйларда кўп кўрардим…\nСаул Генриховичнинг фикрлари ҳам шунга ҳамоҳанг:\n“Мен ғалаба учун ҳеч нарса қилганим йўқ, мен эркак одамман, бу менинг бурчим эди. Уларни, шундай урушга чидаган қизларни эса қўлда кўтариб юриш керак. Бу сўзни ҳар бир жангчи айтади. Қизларни урушга қўйиб юбориш керакмиди? Билмадим… Лекин улар урушда бўлишди ва улуғ иш қилишди. Улар биз каби кирза этик, оғир шинель кийиб юришди, қорда ухлашди. Ўқдан ва осколкалардан ўлишди. Ёдимда, 9 май куни Ленин проспекти бўйлаб бир аёл борар эди — унинг байрам кўйлагига биргина медаль — “За отвагу!” танғилган эди. У юриб борарди ва… хижолат тортарди. Менда шундай туйғу бор эдики, борсам-да, уни бағримга босиб: ’’Азизам, сенинг медалинг учун сенга ергача букилиб таъзим қилмоқлик керак…” десам. Биз барчамиз уларнинг олдида қарздормиз…”\nСержант, зенит қуроллари командира Валентиина Павловна Чудаева: “Кимгаям мен ярадор бўлганман, контузияда бўлганман деб айта олардим. Айтиб кўр-чи, шундан сўнг ким сени ишга оларкан? Нимаям деярдим, менинг оёқларим оғрийди, жуда тажанг эдим… Биз балиқ каби жим эдик. Биз ҳеч кимга жангчимиз деб айта олмас эдик. Кейинчалик бизларни ҳурмат қила бошлашди (Уруш тугаганидан қирқ йил ўтгач! Кўпчилиги унгача хор-зор бўлиб, йўқчиликда, гадойлик қилиб ўлиб кетишган эди… — М.Т.), учрашувларга таклиф қила бошлашди, у вақтларда эса биз жим эдик. Ҳатто мукофотларимизни ҳам тақиб юрмас эдик. Эркаклар тақиб юришарди, улар ғолиблар, қаҳрамонлар эди; бизга эса буткул бошқа кўз билан қарашарди. Эркаклар фронтда бизни авайлашарди, осойишта ҳаётда эса мен уларнинг аёлларга шундай муносабатда бўлганини учратмадим… Урушдан кейин аскарлик китобимизни ёпишимиз шартлиги биз учун жуда аламли бўлди…\nМеникида икки йил аввал штаб бошлиғимиз Иван Михайлович Гринько меҳмон бўлди. У алақачонлар нафақага чиққан. Мен унга атаб пирог пиширдим. Эрим билан суҳбатлашиб ўтириб, қизларимизни эслашди. Мен шунда уввос солиб йиғлаб бердим: “Иззат дейсизлар, ҳурмат дейсизлар! Қизларнинг кўпи тоқ ўтяпти, ҳатто уй-жойи ҳам йўқ. Ким уларга раҳм қилди? Ҳимоя қилди?..” Қисқаси, уларнинг дилини хуфтон қилдим…\nФронтга кетганимда жудаям ёш қизалоқ эдим. Ногирон бўлиб қайтиб келдим. Касалликка таслим бўлмаслик учун имконим борича интилдим, сиртдан техникумни тугатдим. Маданият институтидаги ўқишимни эса якунлай олмадим, бунга путур етган саломатлигим сабаб бўлди.\nЁлғиз яшаяпман. Ярадорлигим, контузияни бошдан ўтказганим учун оналик бахтидан ҳам мосуво бўлган эканман…”\nАфсус, бора олмайман-да! Энди сизлар йўқсизлар. Бўлмаса, қолган бутун умримни сиз азизаларнинг зиёратига бағишлаган бўлар эдим. Пок руҳинглар олдида бир умр таъзим қилиб тургувчилардан бири — менман…\nОльга Яковлевна Омельченко, ўқчи рота санинструктори:\n“Ҳужумдан сўнг киши юзига боқмаган маъқул, чунки у юз энди бутунлай ўзгача, одамники эмас. Мен у нима эканини тасвирлаб беришга ожизман. Назаримда, ҳамма нарса қандайдир ғайриоддий кўриниш олади. Уларга қараш даҳшатлидир…\nБарчамиз бундай урушдан сўнг, бундай азоб-уқубатлардан сўнг, дарё бўлиб оққан кўзёшларидан сўнг олам гўзал бўлади, дея ўйлардик. Ҳамма одамлар энди раҳмдил, бир-бирига яқин бўлади, бир-бирини яхши кўради дея ўйлардик… Ахир ҳамманинг бошидан шундай оғир қайғулар ўтди! У бизни бир-биримизга ака-ука, опа-сингил қилиб қўйди! Биз бу кунни қанчалар орзиқиб кутган эдик… Лекин одамлар! Шу кунларда ёвуз одамларни кўрганимда, ўзи учунгина яшаётган худбинларни кўрганимда, сира тушунолмайман: бу қандай қилиб рўй бериши мумкин, бу қандай рўй берди?”\nКўчадаги безори бир-икки одамни безовта қилиши мумкин; бир қотил битта, иккита, борингки, юзта одамнинг бошини ейиши мумкин. Бир аблаҳ сохта “доҳий” эса миллионлаб одамнинг бошини ейди, бахтини ейди, болаларини етим қилади, хору зор этади… Россия нейробиологлари одамда совуққонлик билан ўлдириш генини топишди. Улар генетика муаммолари мавзуида маъруза тақдим этиб, унда одамнинг оғир жиноятга интилтирувчи генини кашф қилишганини изоҳлаб беришди. “Илгари қотилликлар ва бошқа оғир жиноятлар жиноятчида бўлиб ўтадиган импульсив тажовузкорликнинг тўғридан-тўғри натижаси деб келинар ва у болаликдаёқ эътиборнинг ҳамда гиперактивликнинг (ADHD) камлиги натижасида ривожланади, деб ҳисобланарди”, дейилади маърузада. Лекин янги натижалар аввалдан пухта ўйлаб ва совуққонлик билан қилинадиган аксарият оғир жиноятлар, қотилликлар мутлақо у синдромлар билан боғлиқ эмаслигини кўрсатган. Бундай совуққон жиноятчиларда импульсив ёвузлик кузатилмаган, улар яхши тарбия кўрган, кўнгилдагидек оилаларнинг фарзандларидир. Шунга қарамай уларда олдиндан мўлжалланган, “совуқ” тажовузкорлик яхши ривожланган бўлиб, унинг мавжудлиги баъзи камфаол дофамин рецепторининг D4 шакли билан бевосита боғлиқ экан.\nD4 — умуртқалилар домофин рецепторларининг беш хилидан биридир. Одамдаги D4 гени биринчи бора 1991 йили клонлаштирилган. Бу ген узунлиги 387 аминокислота қолдиғи бўлган оқсилни кодлайди. D4 генининг вариацияларини турли фенотип ҳамда асабийлашишлар, жумладан, вегетатив нерв тизимининг дисфункцияси, шизофрения ҳамда янгиликларни излашга бўлган қобилиятини белгиловчи хулқ билан боғлашади. D4 мияда оз миқдорда синтезланади. Шундай экан, Гитлер, Муссолини, Сталин каби “доҳийлар” танасида бу ген яйраб-яшнаган бўлса не ажаб. Умуман олганда, ҳозирги даврдаги баъзи урушқоқ “доҳийлар”нинг ҳам шу генга қай даражада муте экани текширувдан ўтказилса, балки неча миллионлаб одамлар жонини асраб қолиш мумкин бўлар?!\nН. А. Муҳаметдинова, оддий аскар, новвой:\n“Старшина сўраяпти: “Қизалоқ, сен неча ёшдасан?” — “Ўн саккиздаман, нима эди?” — “Гап шундаки, бизга норасидалар керак эмас!” — “Нимани хоҳласангиз, шуни бажараман. Нон ёпсам ҳам майлига”. Ниҳоят олишди…”\nСофья Адамовна Кунцевич, старшина, ўқчи рота санинструктори:\n“Уч маротаба ярадор бўлдим, уч маротаба контузияга учрадим. Урушда ким нималарни орзу қиларди: ким уйга қайтишни, ким Берлингача боришни, мен эса биргина нарсани — туғилган кунимгача яшашни, ўн саккиз ёшгача ўлмасликни орзу қилардим. Нима учундир менга олдинроқ, ўн саккиз ёшга кирмай ўлмоқ қўрқинчли эди. Шимда, пилоткада, доимо ярадорларни ортмоқлаб, тизза билан эмаклаб юрганим учун кийимларим йиртиқ-ямоқ бўлиб кетганди. (Ҳозир ҳам шундай кунларни одамларнинг бошига солаётган, шундай кунларни соддадил одамларга раво кўриб, ўзи жаннатдан-да аъло шароитларда яшаётган “доҳийлар” худди мен каби сизнинг ҳам кўз олдингиздан ўтиб турганига мутлақо шубҳа қилмайман, азиз ўқувчим. — М.Т.) Ёдимда, бинтлар етишмас эди… Ўзимнинг ички кийимларимни йиртиб олардим, йигитларга ҳам “Қани ички кўйлагингларни ечинглар, менинг ярадорларим ўлаётир”, дердим”.\nМария Нестеровна Кузьменко, катта сержант:\n“Эркаклар жўнатиш пунктига боришиб, кийимларини алмаштириб олишди. Бизга эса ҳеч вақо йўқ. Бизга пайтавагина беришди; ундан ўзимизга ички кийимлар тикиб олдик. Командир бундан хабар топгач, бизни обдон сўкди.\nБизга керак-да… Қарасак, аскарлар дарахтга кўйлакларини илиб қўйган бўлади. Улардан бир жуфтини ўмариб кетамиз. Улар кейинчалик буни фаҳмлашиб, кулишарди ва “Старшина, бизга бошқа кўйлак бер… Қизлар бизникини олиб қўйишди…” дейишарди”.\nМария Семеновна Калиберда, сержант, алоқачи:\n“Кетиб бораяпмиз. Икки юзта қиз. Жазирама иссиқ, ёз, ортимиздан қумда қизил доғлар қоляпти… Бу ҳолатда ниманиям яшира олардинг? Изимиздан аскарлар келишяпти, ўзларини ҳеч нарсани кўрмаганга, сезмаганга солишмоқда… Биласизми, уруш бизнинг ёшлигимизни, кўпчилигимиздан оналигимизни ҳам тортиб олди. Қизларни аёлликнинг энг олий бахтидан маҳрум қилди…”\nСобиқ Совет иттифоқи халқ артисти Л.П.Александровская:\n“Кейинчалик аста-секин хиргойи қила бошладим… Ва ярадорнинг юзи бироз титради… У нимадир деб пичирлади. Мен энгашдим ва “Яна айтинг…” деган сўзларни эшитдим. Мен яна ва яна, репертуарим адо бўлгунича ва бош шифокор “Ухлаб қолди, чамамда…” дегунича ашула айта бердим. (Ҳалима Носирова, Мукаррама Турғунбоева, Тамарахоним каби қанча-қанча санъаткорларимиз ҳам уруш йиллари умрининг ярмини фронтда ўтказган дея эшитган эдим. — М.Т.).\nНина Васильевна Ильинская, катта сержант, ҳамшира:\n“Мен фронтдан ҳеч вақосиз келдим. Устимдаги гимнастёркам, шинелим — шугина, холос. (Барча аскарларни шундай шип-шийдам қилиб шилиб уйига жўнатишган. Ўлжалар — трофейлар генералларга қолган, чамамда… — М.Т.). Шу ҳолимда ҳаётимни қайта бошлашим керак эди. Яна турли иғволар… Яқинда қирқ йил бўлади, менинг эса ҳозир ҳам ёноқларим ловуллаб туради…\nЭркак урушдан келдими, у қаҳрамон. Куёв! Қиз бола қайтса, унга дарров ёвқараш: “Биламиз, сизлар у ерларда нима ишлар қилганингларни!..” Бутун уруғ-аймоқ бош қотиради: келин қилиш мумкинми ёки йўқми? Очиғини айтаман, биз яширардик, биз фронтда бўлганимизни гапиришни хоҳламас эдик. Биз яна оддий қиз бўлишни хоҳлар эдик. Келин бўлишни истар эдик…”\nАлександра Ивановна Храмова:\n“Отрядимизда ака-ука Чимуклар бор эди… Улар омборхона ичида туриб, обдон отишма қилишди, сўнгра ҳаммаёқлари куйиб кетган ҳолда чиқиб келишди. Уларни бўйинбоқ билан олиб юриб, ҳаммага танийсанми, дея кўрсатиб юришди. Бутун бошли қишлоқ йиғилган эди. Уларни ота-онаси турарди, ҳеч ким айтмади. Она қичқириб юбормаслиги учун қанақа юракка эга бўлиши керак эди… У ўзини билдириб қўймади. Нақ бутун қишлоққа ўт қўйишарди. Ҳамма нарсага мукофот бор, лекин ҳар қандай мукофот, энг олий Қаҳрамон Юлдузи ҳам ушбу онага камлик қилар эди…”\nВера Митрофановна Толкачева:\n“Урушдан кейин менинг кулбамда фақат болаларим ҳамда иконамдаги рушник қолди. Қип-яланғоч эдик. Қизалоғим мактабга борди, фақат шунда мен унга биринчи бора ботинкачалар сотиб олдим. У ботинкачалари билан ухлашга ётарди, ечгиси келмасди. Мана, ҳаётимиз қанақа эди!\nБир йилдан сўнг эрингиз — Владимир Григорович Германияда, Берлин остонасида ҳалок бўлди деган хат олдим. Мен унинг қабриниям кўра олмадим. Бир қўшнимиз соппа-соғ, бошқаси оёқсиз қайтиб келди. Мен эрим ҳам майли оёқсиз бўлса-да, тирик қайтиб келганида эди, дея надоматлар чекдим. Мен уни қўлларимда кўтариб юрган бўлардим…\nФақат қалбимда эмас, қўлларимда ҳам жон қолмайди эслаганимда. Уч ўғилчам қолди, бири бирини кўтаролмайди. Хашак, ўрмондан ўтин боғлариниям, картошка ва уруғликниям ўзим орқаладим… Ҳаммасини фақат ўзим… Омочни ҳам, боронани ҳам ўзим тортдим. Нимаям қилар эдим?! Бизнинг қишлоғимиз урушда жуда кўп талофот кўрди. Биз эрсиз қолдик. Отсиз қолдик. Отларни ҳам урушга олиб кетишди. Урушдан сўнг, сизга очиғини айтсам, аёллар ҳам эр ўрнига, ҳам от ўрнига ишлади. Ҳамма нарсани ўзимга юклардим. Мен тағин ишлаб чиқариш илғорларидан эдим. Менга иккита фахрий ёрлиқ, бир маротаба эса ўн метр чит беришди. Хурсандчилик бўлдики, асти қўяберасиз! Ўзимнинг учала ўспирин ўғилларимга кўйлак тикиб бердим.\nФақат бундан бу ёғига уруш бўлмасин. Энди саломатлигим йўқ, лекин сигиримни ушлаб турибман. Мабодо айтишсаки, сигирингни бер, шунда уруш бўлмайди дейишса, берган бўлардим! Фарзандларим менинг кўргиликларимни кўрмаса бўлгани”.\nАнтонина Григорьевна Бондарева, катта учувчи, гвардия лейтенанти:\n“Эримдан қора хат олишим биланоқ фронтга кетиш ҳаракатига тушдим. Қизалоғимни қайнонамга қолдирдим, лекин тез орада қайнонам ўлиб қолди Эримнинг опаси бор эди, қизимга ўша қарай бошлади. Урушдан сўнг мен демобилизация бўлганимда, у менга қизимни бермайман, деди… Улар ночорликда яшаган эди”.\n“Мен бор-йўғи йигирма уч ёшда эдим. …Мана бизларни ишга олиб кетишаётир. Эндигина туша бошлаган эдик, бирданига “Ойи, ойижон!” деган товушни эшитиб қолдим. Қарасам, Даша хола турибди, йўлак бўйлаб қизим чопқиллаб келаётир. Улар тасодифан кўчадан ўтиб бораётиб, мени кўриб қолишибди. Қизим югуриб келганича ўзини бағримга отди. Тасаввур этасизми, у ерда итлар, одамларга ташланиш учун махсус ўргатилган итлар турарди, лекин бирорта ҳам ит жойидан жилмади. Қизим менга ташланди, мен бўлсам фақат: “Қизалоғим! Наташажон, йиғлама. Мен тез орада уйда бўламан…” дердим холос. Посбонлар турарди, итлар ҳам. Ҳеч ким унга тегмади…”\nНадежда Викентьевна Хатченко:\n“Ўғлим узоқ вақтгача отасини тан олмади. Уларнинг иккисини бир-бирига кўниктиришимга тўғри келди. Эрим ишдан кеч келади, мен унга: “Намунча кеч? Дима: “Қани отам?” деб ташвишланди”, дейман. У ҳам олти йиллик уруш мобайнида (япон уруши ҳам назарда тутиляпти. — М.Т.) ўғлидан бегонасираброқ қолган эди-да. Ўғлимга бирор нарса сотиб олсам: “Отанг буни сотиб олди, у сен ҳақингда қайғуради”, дердим. Кейинчалик улар дўстлашиб кетишди. Отасининг айтиб берадиган ҳикоялари сероб эди…”.\nАнастасия Васильевна Воропаева, ефрейтор, прожекторчи:\n“Сиз ғалаба йўлини тасаввур эта олмайсиз! Поляклар, французлар, чехлар, болгарлар боришарди… “Бизнинг тенгқурларимиз урушни ўлгандагина ёдидан чиқаради”.\nАнтонина Антоновна Лычаная, сержант техник хизмат сержанти, метеоролог:\n“Менинг ёдимда, ғалаба куни ҳаммамиз йиғлаб: “Йўқ! Йўқ! Уруш энди ҳеч қачон бўлмайди, ҳеч қачон!” деб бақирганмиз”.\nВера Максимовна Берестова, тиббий хизмат лейтенанти:\n“Урушнинг биринчи кунидан охирги кунигача фронтда бўлдим. Яраландим, бир марта Волгага ҳам чўкиб кетай деганман. Сузиб ўтолдим, ўзим билан бир ярадорни ҳам судраб чиқдим. Лекин муз остида қолганим сабабли болали бўлолмадим”.\nТамара Степановна Умнягина, гвардиячи кичик сержант, санинструктор:\n“Сталинградда одам қонини шиммаган бир грамм ҳам ер қолмаган. Янги аскарлар келади. Ёш, келишган, чиройли йигитлар. Орадан бир-икки кун ўтиб, ҳаммаси ҳалок бўлади, ҳеч ким қолмайди. Мен янги одамлар келишидан қўрқиб қолдим. Уларнинг чеҳрасини, сўзларини ёдда олиб қолишдан кўрқар эдим. Бир марта уч юз кишидан кун охиригача ўнта одам қолибмиз. Бизлар шунча одам қолганимиздан сўнг, ҳаммаёққа сукунат чўкканидан сўнг, тирик қолганимизга қувониб ўпиша бошладик, йиғлай бошладик.\nУлар ҳамон кўз олдимда — бари-бариси. Мана йиллар ўтди, қани энди кимнидир ёддан чиқарсам, жилла қурса битта юзни. Йўқ, ҳеч кимни унутолмадим, ҳаммасини эслайман, барини кўриб тураман… (Йиғлайди).\nЕттинчи июнь мен учун бахтли кун бўлди, шу куни тўйим бўлди. Қисмимиз бизга катта тўй қилиб берди. Эримни мен кўпдан бери билар эдим: у капитан эди, рота командири эди. Мабодо тирик қолсак, урушдан сўнг у билан турмуш қуришга қасам ичдик. Бизга бир ойлик таътил беришди. Иванов областининг Кинешмасига, унинг ота-онасиникига йўл олдик. Мен қаҳрамон каби борар эдим, фронтдан келган қизни шунақа кутиб олиш мумкин деб сира ўйламаган эдим. Биз кўп қийинчиликларни кўрган эдик, қанча оналарнинг болаларини қутқариб қолдик, хотинларга эрларини. Бирданига… Мен ҳақорат нималигини билдим, мен хафа бўладиган сўзни эшитдим. Бунгача фақат “туғишганим сингилжоним”, “азиз сингилжоним” сўзларидан бўлак бирор сўзни эшитмаган эдим. Мен бадбашара эмас эдим, мен бинойидек, чиройликкина эдим… Кечки чойга ўтирдик, онаси ўғлини ошхонага бошлаб борди-да йиғлаб: “Сен кимга уйландинг? Фронтчи қизгами… Сенинг ахир, икки синглинг бор. Ким энди уларга уйланади?” деди. Ҳозир ҳам шу гапни эсласам, йиғлагим келади (Қирқ йил ўтгач. — М.Т.). Тасаввур этасизми: мен пластинкача олиб келган эдим, уни жудаям яхши кўрардим. Қўшиқда “Энг пўрим туфлиларда юришга муносибсан” деган сўзлар бор эди. Бу фронт қизи хақидаги қўшиқ эди. Мен шу қўшиқни қўйган эдим, катта синглиси борди-да, кўз олдимда пластинкани синдириб ташлади, яъни шу билан, сизларда ҳеч қандай ҳуқуқ йўқ деди. Улар менинг фронтда тушган барча суратларимни йўқ қилиб юборишди… Фронтчи қизлар кўп жафо чеккан эди. Урушдан сўнг ҳам жафолар етарли бўлди. Бизларни қаровсиз қилиб ташлаб қўйишди. Ҳимоя қилишмади”.\nАл Иса каби сароб ғояга ишониб, неча миллион ғофил одамлар Германияда, неча миллион соддадил одамлар собиқ Совет иттифоқида ёшлигидаёқ ҳалок бўлиб кетди, майиб-мажруҳ бўлди, ёлғон бахтга интилиб, бебахт бўлиб қолди. Бахтга етиб бордим деганларнинг аксарияти қўлига гадой тўрваси тутқазилди, пешонасига хоин, сотқин, фоҳиша деган тамғалар мангуга урилди. Мана, Владимир Познернинг сўзларига қулоқ тутинг: “Герман Геринг деган фельдмаршал бўларди, у ўзини-ўзи Нюрнберг қамоғида ўлдириш арафасида Америка журналистига интервью берди. Унинг айтишича, ҳеч ким — на америкаликлар, на руслар, на немислар уришишни хоҳламайди. Уларни қўрқитиш керак, холос. Уларни ким даф қилаётганига ишонтириш керак, холос. Уларга яна кимки урушга қарши чиқаётган бўлса, ватанпарвар эмас, дея тушунтириш керак. Бўлди, вассалом! Бу қаерда бўлаётганининг аҳамияти йўқ — демократик Америкадами, Учинчи рейхдами ва ёки советлар диктатурасидами…\n…Мен атеистман, — деб таъкидлайди Познер — …лекин Худо билан мабодо учрашсам… мен унга “Уялмайсанми! Ахир, Библияда “бир дона соч толаси ҳам сенинг бошингдан Унинг иродасисиз тушмайди…” дейилган-ку, деган бўлардим”.\nЯъни “Ҳаммасига Худо айбдор”, демоқчи Познер жаноблари. Жаноб Познер, мард бўлсангиз, адолатли бўлсангиз, уришқоқ, садист “доҳий”ларнинг айбини Худога ағдарманг, уларнинг юзига кеч бўлмасдан шартта-шартта айтадиганингизни айтинг қўйинг, чунки қиёматда савол бериш ҳуқуқи ҳеч бир бандада бўлмайди. Шоир айтганидек, тарозибон:\n“Айбингни бироз англаб олгандирсан, зуккосан, гапир,\nУлар қанча бандаларнинг бошига етди.\nСен уларни кўриб, бир сўз дедингми ахир?!\nИлоҳий дил берган эди сенга Худойим\nҚулоқ сол деб шўрликларнинг оҳи-воҳига! Сен-чи… ”\nдея қиёматда саволга тутганида, ҳарчанд сўзамол бўлсангиз-да, тилингиз гувала бўлиб қолади…\n“Жаҳон адабиёти” журнали, 2015 йил, 11-сон\n← Аввалги Аввалги Қўшиғингизнинг маъносини биласизми?\nКейинги → Кейинги: Евтим Евтимов (1933-2016)


Карантин вақтида ишга тушган салонлар ва сартарошхоналар қандай талабларга амал қилиши кераклиги айтилди\nЎзбекистон 08:26 / 14.05.2020 19625\nАОКАда Коронавирусга қарши кураш штаби аъзоси Ҳабибулла Оқилов иштирокида брифинг бўлиб ўтди. Брифингда муҳим савол ва мурожаатлар юзасидан жавоб қайтарилди.\nГўзаллик салонлари ишга тушди. Улар учун қандай эҳтиёт чораларини қўллаш белгиланган?\nИнтернетда СЭС ходимлари салонларга бориб, санитария қоидаларига риоя қилинмаётгани учун жарима солаётгани ҳақида ўқияпман. Қандай санитария қоидалари ҳақида сўз кетяпти?\nМастерда нечтадан бир марталик кийим бўлиши лозим?\nҲар бир мижоз қабулидан сўнг бир марталик кийимни алмаштириш мажбурийми?\nҚандай жарималар белгиланган?\nТасдиқланган "Санитария қоида ва меъёрлари" талабларида ҳаммаси батафсил келтирилган.\nАсосийси, навбат тўпламаслик керак. Мижозлар белгиланган вақтда қабулга ёзилиб, келишлари лозим.\nАсосий тамойил "Битта мастер — битта мижоз". Мастернинг халат ёки тиббиёт формасида бўлиши етарли.\nНиқоб, кўзойнак ва қўлқоп — мажбурий.\nҲар бир мижоз қабулидан сўнг иш ўрнини дезинфекциялаш зарур. Ҳар 2-3 соатда ниқоб алмаштирилади. Сочиқлар бир марталик ёки мижоз ўзи билан олиб келган бўлиши лозим.\nБинони ўз вақтида шамоллатиш керак.\nУшбу қоидаларга риоя қилмаслик белгиланган тартибда жаримага тортилишга сабаб бўлади.\nҚачон бошқа профиллар бўйича тиббий хизматлар йўлга қўйилади — гинеколог, эндокринолог, стоматолог, кардиолог? Йил давомида битта одамда даволаниб юрган беморлар бор, тиббий муассасаларнинг барчасига рухсат бериш вақти келмадими?\nСаволда қайд этилган йўналишлар бўйча ихтисослашган марказлар ва илмий текшириш институтлари, клиникалар ўз ишини давом эттириб келмоқда.\nЖумладан, акушерлик ва гинекология маркази, перинатал марказлар, туғруқ комплекслар, онкология, кардиология, эндокринология, травматология ва ортопедия марказлари, кўз касалликлари ва бошқа клиникалар, стоматология ёрдам кўрсатиш муассасалари ҳам ишлаб турибди.\nАйрим хусусий клиникалар карантин даврида ишлагани йўқ, лекин карантин чоралари юмшатилиши билан уларнинг ҳам фаолияти давом эттирилади.\nЭнг асосийси — йиллар давомида наслий касалларни кузатувда ушлаб турган оилавий поликлиникалар ўз фаолиятини давом эттириб келмоқда.\nХусусий жарроҳлик клиникаси раҳбариман. Соғлиқни сақлаш вазирлигининг ҳозирги вазиятда шифокорлар (жарроҳ, терапевт ва бошқалар) беморларни қандай қабул қилишлари тўғрисида буйруғи борми?\nШифокор режали операциядан олдин беморни кўриш вақтида ШҲВ (шахсий ҳимоя воситаси)ни кийиши, бемор коронавирусга таҳлил топшириши шартми?\nЎзбекистонда СанПиН, шунингдек, COVID-19 шароитида ишларни ташкил этиш учун вақтинчалик меъёр ва қоидалар ишлаб чиқилган ва тасдиқланган.\nДаволаш муассасаларида шифокорлар ШҲВ кийишлари шарт, чунки шошилинч, тез ёрдам машинасида келтирилган, шунингдек, ўзи келган беморларни қабул қилишда — инфекция юқтирган эҳтимоли билан ёндашиш зарур.\nРежали қабул муассасаларида беморларни оддий тиббиёт формасида полимераз-занжирли реакция таҳлили билан қабул қилишни ташкиллаштириш мумкин, бироқ ниқоб, қўлқоп ва кўзойнак бўлиши шарт.\n11:00 / 22.05.2020 73014


Нуробод тумани марказида "Автобошбекат" фойдаланишга топширилди.\n2019 йил 11 июл куни Нуробод тумани марказида давлат хусусий шерикчилик асосида "Элзод" хусусий корхонаси томонидан 2 млрд. сўмлик лойиҳа асосида замонавий қулайликларга эга бўлган "Автобошбекат" фойдаланишга топширилди.\nБатафсил Нуробод тумани марказида "Автобошбекат" фойдаланишга топширилди.\nНуробод тумани Тим қишлоғида сайёр қабул ўтказилди.\n2019 йил 10 июл куни Нуробод тумани ҳокими Фахриддин Зоиров раҳбарлигида туман марказидан чекка ҳудудда жойлашган Тим қишлоғида Аработа ва Бунёдкор маҳалла фуқаролар йиғинлари аҳолиси билан сайёр қабул ўтказилди.\nБатафсил Нуробод тумани Тим қишлоғида сайёр қабул ўтказилди.\nТошкент шаҳрида спортнинг шахмат тури бўйича Осиё чемпионати бўлиб ўтди\n03/07/2019 - 21:19\nЖорий йилнинг июн ойида Тошкент шаҳрида спортнинг шахмат тури бўйича бўлиб ўтган Осиё чемпионатида Нуробод туманидан Севинч Алимова 15 ёшгача бўлган қизлар ўртасида шахматнинг "Вliss" йўналиши бўйича фахрли биринчи ўринни қўлга киритди.\nБатафсил Тошкент шаҳрида спортнинг шахмат тури бўйича Осиё чемпионати бўлиб ўтди\nМаҳалла фуқаролар йиғинлари раислари диққатига!\nҲисобот тақдим этувчи субъетклар диққатига!!!\nБарча ерик тижорат юридик шахслар ва уларнинг алоҳида бўлинмалари диққатига!!!\nБарча тижорат ташкилотлари диққатига!!!\nСайтдаги охирги маълумот киритилган сана: 19.07.2019


МУҲТОЖЛАРГА ЯХШИЛИК ҚИЛИШ – .:: Xadicha.uz\nМУҲТОЖЛАРГА ЯХШИЛИК ҚИЛИШ\nعَنْ مُصْعَبِ بْنِ سَعْدٍ قَالَ: رَأَى سَعْدٌ أَنَّ لَهُ فَضْلاً عَلَى مَنْ دُونَهُ فَقَالَ النَّبِيُّ صَلَّى اللهُ عَلَيْهِ وَسَلَّمَ: هَلْ تُنْصَرُونَ وَتُرْزَقُونَ إِلاَّ بِضُعَفَائِكُمْ. رَوَاهُ الْبُخَارِيُّ.\nМусъаб ибн Саъд ривоят қилади: “Саъд ўзини бошқалардан афзалроқ деб билди. Шунда Набий соллаллоҳу алайҳи ва саллам: “Сизлар заифларингиз туфайли ғалаба қозонмайсизми, ризқланмайсизми!” дедилар” (Бухорий ривояти).\nБу ерда “Саъд” деб тилга олинаётган киши Мусъаб ибн Саъднинг отаси Саъд ибн Абу Ваққос (Молик) ибн Вуҳайб ибн Абдуманоф ибн Зуҳра ибн Килоб ибн Мурра ибн Каъб Абу Исҳоқ Қураший Зуҳрий розияллоҳу анҳудир. У машҳур саҳоба, жаннатийлиги хабар берилган ўн кишидан биридир. Саъд ибн Абу Ваққос барча ғазотларда қатнашган. Мазкур саҳоба жуда жасур, паҳлавон эди. Айниқса, камон отишда моҳир бўлган, бундай қобилияти кўплаб жангларда қўл келган.\nРивоятда айтилишича, Саъд ибн Абу Ваққос розияллоҳу анҳу шижоатли, кучли бўлгани учун ўзини бошқалардан устун санаган. Расулуллоҳ соллаллоҳу алайҳи ва саллам бундан хабар топиб: “Сизлар заифларингиз туфайли ғалаба қозонасиз, ризқланасиз!” деб таълим берганлар.\n“Заиф” деганда мусулмонлар орасидаги заиф тоифалар – болалар, қариялар, аёллар, беморлар, ногиронлар, моддий жиҳатдан қийналган бечораҳол кишилар, мискинлар назарда тутилади.\nЯъни: эй Саъд, бошқалардан устунман, деб ўйлама! Ғалабага фақат сенга ўхшаган кучли жангчилар сабаб бўлгани йўқ. Балки мана шу заиф тоифалар дуоси, ибодати сабаб Аллоҳ сизларга душманларингиз устидан нусрат беради, ризқингизни етказиб туради.\nРасулуллоҳ соллаллоҳу алайҳи ва саллам бу билан Саъдга камтар бўлишни, ўзини катта олмасликни уқтирмоқдалар.\nИбн Баттол айтади: “Заифлар дуода ихлосли, қалблари дунё ҳою ҳавасларидан, зийнатларидан узоқ бўлгани учун хушуъ билан ибодат қилишади. Аллоҳ уларнинг дуолари, ибодатлари сабаб мусулмонларга нусрат ва ризқ беради”.\nوَعَنْ أَبِي الدَّرْدَاءِ رَضِيَ اللهُ عَنْهُ قَالَ: سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ يَقُولُ: ابْغُونِي الضُّعَفَاءَ فَإِنَّمَا تُرْزَقُونَ وَتُنْصَرُونَ بِضُعَفَائِكُمْ. رَوَاهُ أَبُو دَاوُدَ وَالتِّرْمِذِيُّ وَالنَّسَائِيُّ وَأَحْمَدُ وَالْحَاكِمُ وَسَنَدُهُ صَحِيحٌ.\nАбу Дардо розияллоҳу анҳу ривоят қилади: “Мен Расулуллоҳ соллаллоҳу алайҳи ва саллам: “Мени(нг розилигим)ни заифларга яхшилик қилиш билан талаб этинглар! Зеро, заифларингиз туфайли ризқланасиз, нусратга эришасиз”, деганларини эшитганман” (Абу Довуд, Термизий, Насоий, Аҳмад, Ҳоким ривояти. Ҳадис санади саҳиҳ).\nНасоий ривоят қилган ҳадисда: “Аллоҳ бу умматга заифлари дуолари, намозлари, ихлослари сабаб нусрат беради”, дейилган.\nРасулуллоҳ соллаллоҳу алайҳи ва саллам мискин, бева-бечора, камбағалларга яхшилик қилишни, уларни қаровсиз қолдирмасликни алоҳида тайинламоқдалар:\nЯъни, розилигимни топиш, муҳаббатимга сазовор бўлиш учун заифларга, камбағалларга ёрдам беринглар. Зеро, уларнинг дуоси шарофати билан ғалабага эришяпсиз, ўлжалар қўлга киритяпсиз, мол-дунё топаяпсиз. Бойлигингизда уларнинг ҳам ҳақи бор. Шундай экан, ҳар бир ҳақдорга ўз улушини беринг. Заифларга яхшилик қилиш менинг йўлим, сизларга насиҳатимдир.\nوَعَنْ سَعْدِ بْنِ مَالِكٍ رَضِيَ اللهُ عَنْهُ قَالَ: قُلْتُ يَا رَسُولَ اللهِ ، الرَّجُلُ يَكُونُ حَامِيَةَ الْقَوْمِ أَيَكُونُ سَهْمُهُ وَسَهْمُ غَيْرِهِ سَوَاءً قَالَ: ثَكِلَتْكَ أُمُّكَ يَا ابْنَ أُمِّ سَعْدٍ وَهَلْ تُرْزَقُونَ وَتُنْصَرُونَ إِلاَّ بِضُعَفَائِكُمْ. رَوَاهُ أَحْمَدُ وَسَنَدُهُ حَسَنٌ لِغَيْرِهِ.\nСаъд ибн Молик розияллоҳу анҳу ривоят қилади: “Мен: “Эй Расулуллоҳ, агар бирон киши қавм ҳимоячиси бўлса, уники билан бошқалар улуши тенг бўладими?” дедим. Шунда у зот: “Онанг сени йўқотиб қўйгур, эй Умму Саъднинг ўғли! Сизлар заифларингиз шарофатидан ризқланасиз, ғалабага эришасиз”, дедилар” (Аҳмад ривоят қилган. Ривоят санади ҳасан лиғайриҳ ).\nҲадисда номи тилга олинган Саъд ибн Молик айнан Саъд ибн Абу Ваққос розияллоҳу анҳудир. Саъд отасининг куняси Абу Ваққос, исми Молик.\nАйтиб ўтганимиздек, Саъд ибн Абу Ваққос жасур кишилардан эди. Расулуллоҳ соллаллоҳу алайҳи ва саллам жангда тушган ўлжани мусулмонлар ўртасида тенг тақсимлардилар. Заиф, кучсиз, курашда фаол иштирок этмаганлар ҳам бенасиб қолмасди. Саъд ибн Молик шуни мулоҳаза қилиб: “Эй Расулуллоҳ, агар бирон киши қавм ҳимоячиси бўлса, уники билан бошқалар улуши бир хил бўладими?” деб сўради.\nЯъни, агар бир киши қавм ҳимоячиси бўлса ёки жангда асосий оғирликни зиммасига олиб, ғалаба қозонишда жонбозлик кўрсатса, унинг ҳам, урушда қатнашмаган ёки қисман қатнашганларнинг ҳам ўлжаси бир хил бўладими? Мардонавор курашганларга ўлжадан кўпроқ ажратилса бўлмайдими?\nУнинг бу саволини эшитган Расулуллоҳ соллаллоҳу алайҳи ва саллам таажжуб билан: “Онанг сени йўқотиб қўйгур, эй Умму Саъднинг ўғли! Сизлар заифларингиз шарофатидан ризқланасиз, ғалабага эришасиз”, дедилар.\nЯъни, эҳ сени қара! Ахир бу умматга Аллоҳ таоло заифлари дуолари, ибодатлари сабаб ғалаба беради. Сизлар бечораҳол кишилар туфайли ризқланасиз.\nЮқорида келтирилган ҳадислар матни бир хил. Аммо уларнинг айтилишига турли ҳолатлар сабаб бўлган. Бундан чиқди, Расулуллоҳ соллаллоҳу алайҳи ва саллам мусулмонларни бир-бирига ёрдамлашишга, заифларни қаровсиз қолдирмасликка муттасил даъват қилиб келганлар.\nУшбу ҳадис бошқа тузумларда мавжуд “Ишлаган тишлайди, ишламаган тишламайди” деган гап Ислом учун етти ёт бегоналигини кўрсатади. Ислом бошқа жамиятлардан фарқли ўлароқ заифларни, камбағалларни қаромсиз қолдирмасликка, уларга яхшилик қилишга чақиради. Бу билан жамият тинч-тотувлиги сақланади, юрт гуллаб-яшнайди, яхшилик қилган бандалар мартабаси кўтарилади, ризқ-насибаси мўл бўлади.\nslayd М. Саиджалолова\t2020-02-19


Рамос Кримец билан бир жамоада тўп суради\n27 декабрь, 2016, 10:05\nХитой чемпионати вакиллари Европанинг етакчи клубларида ўйнаётган таниқли футболчиларни ўз таркибига чорлашда давом этмоқда. Хитойнинг машҳур жамоаларидан бири "Бэйцзин Гоань" ҳам шу йўлдан бормоқда. Ўзбекистон терма жамоаси ҳимоячиси Егор Кримец тўп сураётган ушбу клуб Рамосни олиб келадиган бўлди.\nДортмунднинг "Боруссия" жамоаси ҳужумчиси Адриан Рамос учун йилига 3 миллион евро маош ваъда қиляпти. Бу колумбиялик ҳужумчи учун катта маош ҳисобланади. "Боруссия" раҳбарияти ўз ҳужумчисини 10 миллион еврога трансфер қилишга рози бўлган.\nАгар бу трансфер амалга ошса Рамос ҳамюртимиз Егор Кримец билан бирга бир жамоа шарафини ҳимоя қилади. Хитойнинг ушбу клуби ҳужумида "Пахтакор" вакили Игорь Сергеев ҳам тўп сурган эди.\nАдриан Рамос Бундеслигида еттита учрашувда иккита тўп киритишга муваффақ бўлди.


Ўзбекистон 12:39 / 21.10.2021 858\nДавлат экология қўмитаси делегацияси Халқаро аҳамиятга эга, айниқса сувда сузувчи қушларнинг яшаш жойлари бўлган сувли-ботқоқ жойлар тўғрисидаги конвенция бош котиби Марта Р. Уррего билан учрашув ўтказди. Бу ҳақда қўмита матбуот хизмати хабар бермоқда.\nУчрашувда сув қушларининг яшаш жойлари учун муҳим бўлган муҳофаза этиладиган табиий ҳудудларни кенгайтириш бўйича эришилган ютуқлар ва кейинги режаларга тўхталиб ўтилди.\nЎзбекистон томони табиий ресурсларни барқарор бошқариш соҳасидаги ҳозирги ҳолат ва сиёсат, муҳофаза қилинадиган табиий ҳудудларни, шу жумладан Рамсар объектларини сақлаш ва кенгайтириш режалари ҳақида маълумот тақдим қилди.\nКотибият сув ботқоқ ерларида тадқиқот ишларини олиб бориш соҳасида фаолият юритаётган асосий мутахассисларнинг институционал салоҳиятини кучайтиришга ёрдам беришга тайёрлигини билдирди.\nТомонлар 2021 йил ноябрь ойида бўлиб ўтадиган 14-Томонлар конференциясида иштирок этишнинг муҳимлигини таъкидладилар. Конференцияда 2020 йилдан кейинги биохилма-хилликнинг глобал тизими ва глобал мақсадларга эришишнинг асосий кўрсаткичлари муҳокама қилиниши кутилмоқда.\nУчрашув якунида котибият Ўзбекистон ҳукуматига республикада Рамсар рўйхатига киритилган ботқоқли экотизимлар ва объектларни сақлашга эътибор қаратаётгани учун миннатдорчилик билдирди, шунингдек, янги Рамсар ҳудудларини ташкил этиш ва бошқаришда эксперт ёрдамини кўрсатишга тайёрлигини билдирди.\nБМТ Бош Ассамблеясининг 75-сессияси томонидан 2021 йил 30 августда қабул қилинган Рамсар конвенцияси қабул қилинган сана 2 феврални – Бутунжаҳон сув-ботқоқли ерлар куни деб эълон қилувчи резолюциясини қабул қилиш ташаббуси республика томонидан қўллаб-қувватлангани учун миннатдорчилик билдирилди.\nМаълумот учун, ҳозирда Ўзбекистон ҳудудида Рамсар конвенцияси рўйхатига киритилган 3 та объект мавжуд: Денгизкўл (2002), Aйдар-Aйнасор кўллар тизими (2008), шунингдек, Қуйимозор ва Тудакўл сув омборлари (2020).


Йилига жаҳон бўйлаб 50 миллион тонна э-чиқинди ташланади. Ташлаб юборилган смартфонлар, компьютерлар ҳамда уй-рўзғор жиҳозлари қиймати тахминан 62,5 миллиард доллар экани айтилади.\nТашлаб юборилган электрон чиқиндининг озгина қисмигина қайта ишланади. Аслида эса бундай ташландиқлар таркибида қайта ишлатиш мумкин бўлган металлар ҳамда нодир элементлар ҳам бор.\nЖорий ҳафтада Давос шаҳрига тўпланган БМТ, Дунё иқтисодий форуми ҳамда Дунё барқарор ривожланиш бизнес кенгаши ходимлари электрон чиқиндига қарши курашиш бўйича илк глобал ташаббусни ўртага ташлашди.\nБирлашган миллатлар университети дастур директори Рюдигер Кюр:\n- 2050 йилгача аҳвол ўзгармаса, йилига 120 миллион тонна э-чиқинди чиқарилади, - деди.\nҲозирги кунда электрон жиҳозларнинг атиги 20 фоизи қайта ишланади. Миллионлаб тонна жиҳоз ахлатхонага ташланади, металл чиқиндиларга аралаштириб юборилади ёки камбағал давлатларга ноқонуний тарзда сотилади.\n2016 йилнинг ўзида 435 минг тонна телефон ахлатга ташланган.\nКюрнинг айтишича, электрон чиқиндини тўплаш учун яхшироқ тармоқларни йўлга қўйиш ҳамда фойдаланувчиларга ўз жиҳозларини қаерга ташлаш ҳақида маълумот бериш яхши натижаларга олиб келиши мумкин.\nЗамонавий смартфонларда ўртача 60 элементдан фойдаланилган. Уларнинг аксари металлар бўлиб, улар электрон жиҳозларни ишлатувчи ширкатлар учун ўта зарурдир.\nБатареяларда фойдаланилган нодир материаллар ҳамда камера линзаларини қазиб олиш тобора қимматга тушмоқда. Бундан ташқари, бир тонна мобил телефон ичида бир тонна олтин рудасидан кўра кўпроқ олтин бор. Кюр айни дамда рудаларни қазиб олиш нисбатан арзон бўлгани учун ишлаб чиқарувчилар электрон чиқиндини қайта ишламаётганини айтди.\nЭлектрон чиқинди инсон соғлигига ҳам салбий таъсир кўрсатади. Ахлатхонага ташланадиган қаттиқ чиқиндининг атиги 2 фоизи электрон жиҳозлар бўлгани билан, улар ташлаб юборилган хавфли материалларнинг 70 фоизини ташкил қилади.\nПокистон ва Нигерия каби ривожланаётган давлатлар эса электрон чиқиндини сотиб олади. Бунинг ортидан маҳаллий ишбилармонлар чиқиндини саралаб, сотиш мумкин бўлган жиҳозларни ажратади. Бу эса уларнинг соғлиғини хавф остига қўяди.


Тошкентда бир кунда ниқобсиз юрган 800 нафарга яқин қоидабузар жаримага тортилди - 19.04.2021, Sputnik Ўзбекистон\nТошкентда бир кунда ниқобсиз юрган 800 нафарга яқин қоидабузар жаримага тортилди\nТОШКЕНТ, 19 апр — Sputnik. Тошкент шаҳрида кучайтирилган карантин чекловлари киритилганлигининг дастлабки кунида тиббий ниқобсиз юрган 773 қоидабузар жаримага\nТОШКЕНТ, 19 апр — Sputnik. Тошкент шаҳрида кучайтирилган карантин чекловлари киритилганлигининг дастлабки кунида тиббий ниқобсиз юрган 773 қоидабузар жаримага тортилди. Бу ҳақда пойтахт ИИББ матбуот хизмати хабар қилмоқда.Шунингдек, ўрнатилган чекловлар ҳақида огоҳлантириш юзасидан 818 та ҳолатда баённома тузилган.“Ҳурматли тошкентликлар ва пойтахт меҳмонлари! Инфекция тарқалишининг олдини олиш мақсадида барчамиз саломатлик хавфсизлиги масалаларига жиддий қарашимиз зарур”, - дейилган хабарда.Аввалроқ ИИВ бу борада огоҳлантириш билан чиққан эди. Идора шу кунгача ИИБ ходимлари карантин қоидабузарларига фақат огоҳлантириш бериб келгани, энди эса уларга қонуний ва қатъий чоралар кўрилишини маълум қилган эди. Эслатиб ўтамиз, Ўзбекистонда 18 апрелдан бошлаб карантин чоралари яна кучайтирилган эди. Карантин вақтида жамоат жойларида ниқобсиз бўлиш базавий ҳисоблаш миқдорининг 5 бараваригача (1 млн 225 минг сўм) миқдорда жарима солишга сабаб бўлади.\nкарантин, иибб, тошкент\n© Sputnik / Александр Кряжев / Фотобанкка ўтишОдноразовые медицинские маски\nБундан ташқари, ўрнатилган чекловлар ҳақида огоҳлантириш юзасидан 818 та ҳолатда баённома тузилган.\nТОШКЕНТ, 19 апр — Sputnik. Тошкент шаҳрида кучайтирилган карантин чекловлари киритилганлигининг дастлабки кунида тиббий ниқобсиз юрган 773 қоидабузар жаримага тортилди. Бу ҳақда пойтахт ИИББ матбуот хизмати хабар қилмоқда.\nШунингдек, ўрнатилган чекловлар ҳақида огоҳлантириш юзасидан 818 та ҳолатда баённома тузилган.\n“Ҳурматли тошкентликлар ва пойтахт меҳмонлари! Инфекция тарқалишининг олдини олиш мақсадида барчамиз саломатлик хавфсизлиги масалаларига жиддий қарашимиз зарур”, - дейилган хабарда.\n19 Апрел, 09:53\nАввалроқ ИИВ бу борада огоҳлантириш билан чиққан эди. Идора шу кунгача ИИБ ходимлари карантин қоидабузарларига фақат огоҳлантириш бериб келгани, энди эса уларга қонуний ва қатъий чоралар кўрилишини маълум қилган эди.\nЭслатиб ўтамиз, Ўзбекистонда 18 апрелдан бошлаб карантин чоралари яна кучайтирилган эди. Карантин вақтида жамоат жойларида ниқобсиз бўлиш базавий ҳисоблаш миқдорининг 5 бараваригача (1 млн 225 минг сўм) миқдорда жарима солишга сабаб бўлади.


Виталий Денисов: "Спартак"нинг иштиёқини тан олмай илож йўқ\n22 август, 2017, 09:48\nМоскванинг “Локомотив” клуби етакчиларидан бири ҳисобланган ҳамюртимиз Виталий Денисов Россия премьер-лигасининг ўтган турида амалдаги чемпион – “Спартак” клуби устидан қозонилган 4:3 ҳисобидаги иродали ғалаба ҳақида ўз фикрларини билдириб ўтди.\n“Ушбу баҳсда 2та турли ҳил таймлар бўлди. Масалан, тенг ҳолатдаги тайм ҳамда бир футболчи четлатилганидан кейинги тайм. “Спартак”нинг иштиёқини тан олмасдан илож йўқ. Чунки, улар 10 киши бўлиб ҳам олдинга ташланишди.\nФутболда четлатиш жамоага ҳар-ҳил таъсир кўрсатиши мумкин. Масалан, қайсидир жамоага бу фойда келтирса, яна кимгадир зарар келтиради”, - дейди Денисов “Наш Футбол” телеканалига берган интервьюсида.


Соғлом ҳаётга қадам ташла! — 21asr.uz\nСоғлом ҳаётга қадам ташла!\nДарҳақиқат, жамиятимизда соғлом турмуш тарзини қарор топтириш давлат сиёсати даражасига кўтарилиб, жисмоний жиҳатдан етук, соғлом авлодни тарбиялаш борасидаги саъй-ҳаракатлар босқичма-босқич амалга ошириб келинмоқда. Чунончи, Президентимизнинг 2018 йил 18 декабрдаги “Юқумли бўлмаган касалликлар профилактикасини, соғлом турмуш тарзини қўллаб-қувватлаш ва аҳолининг жисмоний фаоллиги даражасини ошириш чора-тадбирлари тўғрисида”ги қарори ҳам ана шундай ислоҳотларнинг узвий давомидир.\nҚарор ижросини таъминлаш ҳамда аҳоли ўртасида соғлом турмуш тарзини тарғиб қилишда партия фаоллари ҳам қараб тургани йўқ. Жумладан, 19 февраль куни O‘zLiDeP Сиёсий Кенгаши Ижроия қўмитаси ва партиянинг парламентдаги фракцияси ҳамкорликда “Соғлом ҳаётга қадам ташла!” шиори остида акция ўтказди. Тадбирда Олий Мажлис қонунчилик палатаси депутатлари, O‘zLiDeP Сиёсий Кенгаши Ижроия қўмитаси масъул ходимлари, партия Тошкент шаҳар Кенгаши фаоллари ҳамда Ўзбекистон давлат жаҳон тиллари университети талабалари иштирок этди.\nАйтиш керакки, қарорда давлат органлари ва ташкилотлар раҳбарларининг фаолияти самарадорлигини баҳолашнинг асосий мезонларидан бири сифатида меҳнат жамоасининг соғлом турмуш тарзини қўллаб-қувватлаш, жисмоний фаоллиги даражасини ошириш мақсадида барча зарур шароитларни яратиш, ушбу вазифаларга эришишга қаратилган чора-тадбирларни мунтазам равишда ташкил қилиб бориш алоҳида белгилаб қўйилган.\nO‘zLiDeP Сиёсий Кенгаши Ижроия қўмитаси ходимлари ва партиянинг парламентдаги фракцияси аъзолари ўртасида футбол, волейбол, югуриш бўйича кечган мусобақаларга алоҳида тўхталмасликнинг иложи йўқ. Акцияга бир чақирим масофага югуриш пойгаси билан старт берилди. Маррани биринчилардан бўлиб забт этишга жон-жаҳди билан ҳаракат қилаётган иштирокчиларни суҳбатга тортамиз.\n– Тўғрисини айтганда, куни бўйи иш, оила ташвишлари билан юравериб, спорт билан шуғулланишга баъзида хоҳиш, гоҳида эса вақт топа олмаймиз, – дейди O‘zLiDeP Сиёсий Кенгаши Ижроия қўмитаси ходими Акбар Музаффаров. – Бугун партиямиз фаолларининг ишчанлигини ошириш, аҳоли ўртасида соғлом турмуш тарзини тарғиб қилишда намуна бўлишни ўз олдимизга мақсад қилиб олдик. Ажабмаски, биз ташлаган биринчи қадам бундай спорт тадбирларининг кенг қулоч ёйишига замин яратса.\nБир чақирим масофага югуриш мусобақасида марра чизиғини биринчи бўлиб партиянинг Тошкент шаҳар Кенгаши вакили Мурод Ўринов кесиб ўтди. Унинг ортидан O‘zLiDeP матбуот хизмати раҳбари Элмурод Панжиев етиб келган бўлса, партиянинг парламентдаги фракцияси шаънини ҳимоя қилаётган Тоир Салимовга 3-ўрин насиб қилди.\nАна шундай қизғин баҳслар билан бошланган спорт акцияси волейбол, футбол ўйинларига уланиб кетди. Жамоалар ҳамжиҳатлик, бирдамликни йўқотмаган ҳолда ғолиблик шоҳсупаси томон одимлаб борарди. Мусобақаларни ташкил қилишда бош-қош бўлиб турган, жамоалар кўрсатган натижаларни баҳолаб бораётган мураббийларни саволга тутамиз.\n– Биз партия билан мунтазам ҳамкорликни йўлга қўйганмиз. Кўриб турганингиздек, навбатдаги тадбиримиз ҳам самарали ўтмоқда, – дейди Ўзбекистон давлат жаҳон тиллари университетининг жисмоний маданият кафедраси ўқитувчиси Маҳсуд Шерматов. – Ҳамма ҳам юқори малакали спортчи бўлиши, мусобақаларда қатнашиб, мукофотлар олиши шарт эмас. Лекин инсон доимий равишда ўз имкониятидан келиб чиқиб спорт билан шуғулланиши, жисмоний чиниқиши кони фойда. Ҳурматли ҳамюртларимиздан ҳар куни бажариш имкони бўлган 15-20 дақиқалик эрталабки бадантарбия машғулотлари, 40-60 дақиқа давомида очиқ ҳавода пиёда юриш, тунги уйқу олдидан 20-30 дақиқалик сайр қилишни канда этмасликларини сўраб қолардим.\nЗамонавий тиббиёт кам ҳаракатлилик саломатлик даражасининг пасайиши, ички аъзолар фаолиятининг бузилиши, ишлаш қобилиятининг сусайишига сабаб бўлишини аниқлаган. Ҳозиқ табиблар ҳам кишини хушсизлантирувчи ва соғлиғига шикаст етказувчи нарса узоқ вақт жисмоний ҳаракат қилмасликдир, дея таъкидлаб кетган. Бу гапларнинг қанчалик ҳақлигини акция иштирокчилари ич-ичларидан ҳис этган бўлсалар, ажаб эмас.\nВолейбол бўйича ғолиблик Олий Мажлис Қонунчилик палатаси депутатларидан иборат “Парламент” жамоасига насиб қилди. Қолган спорт турлари бўйича ҳам ғолиб ва совриндорлар мураббийлар томонидан аниқлаб берилди. Якунда акция иштирокчилари ташкилотчилар томонидан эсдалик ва қимматбаҳо совғалар билан тақдирланди.\nСуратларни Шуҳрат РАҲИМОВ олган.\nСирдарё ҳар жабҳада намуна бўлади\nХўроз ҳамма ёқда бир хил қичқиряпти...ми?! ёхуд ОАВларнинг ўхшаш муаммолари


Олий Мажлис депутатлари ва сенаторларининг ваколати тугаганидан сўнг ишга жойлаштирилади / Ўзбекистон янгиликлари, энг сўнгги хабарлар\nСИЁСАТ 0 Шархлар 1283 кўрилди\nОлий Мажлис депутатлари ва сенаторларининг ваколати тугаганидан сўнг ишга жойлаштирилади\nДавлат органлари ва ташкилотларининг фаолияти такомиллаштирилиши муносабати билан Ўзбекистоннинг айрим қонун ҳужжатларига ўзгартиш ва қўшимчалар киритиш тўғрисидаги Қонун Президент томонидан имзоланди.\nМеҳнат кодексига ҳамда “Аҳолини иш билан таъминлаш тўғрисида”ги Қонунга киритилган қўшимчаларга мувофиқ, Олий Мажлис депутатлари ва сенаторларининг ваколати тугаганидан сўнг уларни ишга жойлаштириш кафолатлари белгиланди. Бу ҳақда “Ҳуқуқий ахборот” канали хабар қилмоқда.\n“Судлар тўғрисида”ги Қонунга Олий суд Пленуми томонидан Олий суд раисининг муайян ишда қўлланилиши лозим бўлган норматив-ҳуқуқий ҳужжатларнинг Конституцияга мувофиқлиги тўғрисида Конституциявий судга киритган тақдимномасини кўриб чиқишига оид қўшимча киритилди.\n– фуқароларга энг кам иш ҳақининг 3 бараваридан (608 минг 190 сўмдан) 5 бараваригача (1 млн 13 минг 650 сўмгача);\n– мансабдор шахсларга эса – 5 бараваридан (1 млн 13 минг 650 сўмдан) 10 бараваригача (2 млн 27 минг 300 сўмгача) жарима солишга сабаб бўлади.


Дунёдаги энг кучли қиз Башар Асаднинг рафиқаси таклифига кўра Сурияга борди\n18:13 / 07.09.2015\n16 ёшли спортчи қизнинг "ВКонтакте"даги саҳифасида маълум қилинишича, у ўз сафари давомида Суриядаги мактаблар, спорт мажмуалари ва аёлларни ҳарбий тайёргарликдан ўтказиш базаларига ҳам боради.\nБундан олдинроқ, Наумова Донбассга 3 марта борган ва бир қатор маросимларда фахрий меҳмон сифатида иштирок этганди. Шундан сўнг, Украина пауэрфтинг федерацияси Наумовага берган бир неча медаллари ва даражаларни бекор қилганди. У Шимолий Кореядаги семинарларда ҳам қатнашганди.\nҚайд этиш керакки, шу йилнинг баҳорида Наумова Калифорниянинг собиқ губернатори Арнольд Шварценеггер билан АҚШдаги шоулардан бирида учрашиб суҳбатлашган ва унга "Донецк халқ республикаси"да яшовчи болалар ёзган мактубни топширганди. Наумова ушбу таниқли шахс билан суҳбатида ундан Россия ва АҚШ муносабатларининг илиқлашиши учун ўз ҳиссасини қўшишини сўраганди.


Жиззах шаҳрида самолётлар учун сканерлар ишлаб чиқариладиган юқори технологияли корхона барпо этилади - Халқ сўзи\n18:03 08 Апрель 2019 Иқтисодиёт\nЖиззах шаҳрида сканерларни ишлаб чиқаришга мўлжалланган юқори технологияли корхона барпо этилади. Бу ҳақда Ўзбекистон Республикаси Президенти қошидаги Лойиҳа бошқаруви миллий агентлиги матбуот хизмати хабар берди.\nЯқинда International Aerospace Committee (IAC) ва “Рақамли ишонч” Жамғармаси ўртасида ўзаро ҳамкорликни кучайтириш ва ривожлантириш ҳамда келишилган мақсадлар доирасида маълумотлар алмашинувини ўрнатишга қаратилган ҳамкорлик тўғрисида Меморандум имзоланди.\nМеморандум доирасидаги биринчи лойиҳаларидан бири – Швейцариянинг Tudor Tech технологияларини трансфери бўлиши мумкин. Tudor Tech - самолётлар ва транспортнинг бошқа турларини рентген билан сканер қилувчи ускуналарни ишлаб чиқарувчи жаҳонда биринчи ва ягона компаниядир. Бу хавфсизликни назорат қилишнинг тезкор ва ишончли усули ҳисобланади.\nТехнология портловчи моддалар, қурол-яроғ, гиёҳванд моддалар ва нақд пулларни ноқонуний ўтказиш ҳолларини аниқлаш бўйича самарали восита бўлиб, келтириб ўтилган таҳдидларни 100 фоиз аниқлашнинг имконини беради.\nЎтказилган учрашув доирасида Жиззах вилоятида сканерларни ишлаб чиқаришга мўлжалланган корхона барпо этиш бўйича қўшма қарор қабул қилинди. Ишлаб чиқариладиган сканерлар нафақат Ўзбекистон, балки бутун Осиёда аэропортларнинг хавфсизлигини таъминлайди. Мазкур муҳим лойиҳани амалга оширишда International Aerospace Committee (IAC) компанияси “Рақамли ишонч” Жамғармасига Швейцариядан инвестицияларни тўлиқ миқдорда жалб этиш бўйича ёрдам кўрсатади.


Ўзбекистон ҳукумати аъзолари кортежи ЙТҲга учради, Абдулла Арипов ва Алишер Султонов жароҳатланди – mulkdor.com\nЎзбекистон ҳукумати аъзолари кортежи ЙТҲга учради, Абдулла Арипов ва Алишер Султонов жароҳатланди\nAugust 20 2018, 12:08 Янгиликлар\n20 август куни Ўзбекистон ҳукумати раҳбарияти кортежи Тошкент вилояти Бекобод тумани ҳудудида йўл-транспорт ҳодисасига учради.\n«Kun.uz» манбаси аниқлик киритишича, Бекобод туманига кетаётган кортеж Деҳқонобод МФЙ яқинида аварияга учраган.\nБош прокуратурадан «Kun.uz»га тасдиқлашларича, қарама-қарши йўналишда ҳаракатланган «Дамас» русумли автомобил ҳайдовчиси бошқарувни йўқотиб, кортежга урилган. Ушбу ЙТҲ оқибатида Ўзбекистон бош вазири Абдулла Арипов ва унинг ўринбосари, «Ўзбекнефтгаз» компанияси бошқаруви раиси Алишер Султонов жароҳат олган.\nМанба маълумотига кўра, кортежнинг бош қисмидаги Алишер Султонов бўлган автомобиль жиддий шикастланган, бош вазир ўринбосари ҳамда унинг ёнида бўлганлар тан жароҳатлари билан шифохонага ётқизилган. Айни вақтда улар шифокорлар назоратида бўлиб турибди.\nБош вазир Абдулла Арипов минган автомобиль эса кортежнинг орқароғида бўлган ва ЙТҲ вақтида жиддий шикастланмаган. Арипов ва унинг ёнидаги яна бир киши ҳам енгил тан жароҳати олган, уларнинг саломатлиги барқарор ҳолатда.\nРавшан эрматов япония – қатар ўртасидаги ...\n1 февраль куни Осиё Кубоги финали бўлиб ўтади. Финалда Қатар терма жамоаси Японияга қарши баҳс олиб боради. Мазкур учрашувни ҳамюртимиз Равшан Эрматов бошқариб боради. Бу ...\nСпортJanuary 30 2019, 09:01\nЎзбекистонда қурбон ҳайити санаси маълум бўлди\nФото: © Sputnik / Илья Питалев Муфтий Усмонхон Алимов Макка шаҳрида зиёратчилар билан учрашув пайтида Қурбон ҳайити санасини маълум қилган Ўзбекистонда жорий йилда "Қурбон ...\nДинAugust 13 2018, 08:08\nОзодликнинг гаштли онлари\n“Кишанланган қалблар” асарининг муаллифи, буюк ўзбек ёзувчиси Эврил Турон бугун менга қўнғироқ қилиб, ноҳақ кишанланиб, ҳибсга олинган яна бир юртдошимизнинг озодликка ...\nЖамиятFebruary 28 2018, 04:02


Air France авиакомпанияси самолётлари Ҳўрмуз кўрфази устидан парвоз қилмайдиган бўлди\n15:55 / 21.06.2019 3849\nФранциянинг Air France компанияси самолётлари Ҳўрмуз кўрфази устидан парвоз қилмайди, деб хабар берди РИА Новости.\n"Air France самолётлари Ҳўрмуз кўрфази устидан парвоз қилмайди. Air France француз ва маҳаллий ҳукумат билан биргаликда бутун дунё бўйича хатарли парвоз ҳудудларини таҳлил қилиб боради. Бу таҳлил парвоз режаларини мувофиқлаштириш ва парвозларнинг юқори даражадаги хавфсизлигини кафолатлаш имконини беради", - деди авиакомпания вакили.\nЖума куни қатор авиакомпаниялар, жумладан KLM ва Lufthansa мазкур ҳудуд устидан парвозларни вақтинча тўхтатгани маълум бўлди.\nАввалроқ АҚШ фуқаро авиацияси бошқармаси Америка авиакомпанияларига Ҳўрмуз ва Уммон кўрфазлари устидан учиб ўтишни тақиқловчи билдиришнома чиқарганди.\n20 июнь куни Эрон ислом инқилоби корпуси соқчилари АҚШга тегишли разведка дронини уриб туширганини маълум қилганди. Кейинроқ АҚШ бу маълумотни тасдиқлади. Эрон томони уриб туширилган дроннинг модели RQ-4 Global Hawk эканини аниқлади.\nЭрон АҚШга тегишли бўлган бу разведка дрони мамлакатнинг Ҳўрмузгоҳ вилояти ҳаво сарҳадларини бузиб ўтгани боис уриб туширилганини маълум қилди. АҚШ томони эса дрон халқаро ҳаво ҳудудида бўлганини айтмоқда.\nУшбу воқеадан сўнг Дональд Трамп «Эрон жуда катта хато қилди», деб ёзди твиттердаги саҳифасида, аммо кейинроқ бунинг атайлабдан қилинганига ишонмаслигини айтиб, кимдир нотўғри қарори билан бу хатога йўл қўйганини тахмин қилди.\nЕвропанинг икки йирик авиакомпанияси Теҳрон билан авиаалоқани тўхтатмоқда\nAir France бош директори ходимлар билан келишмовчилик сабабли истеъфога кетишга қарор қилди


TIB.UZ / Инсон организми учун рух қанчалик аҳамиятга эга? - TIB.UZ\nTIB.UZ Без рубрики Инсон организми учун рух қанчалик аҳамиятга эга?\nTop Victory компанияси Фарғонада Ecosink — биологик фаол қўшимчаларни ишлаб чиқара бошлагани ҳақида хабар берилган эди. У капсула ва қиём шаклида бўлиб, унинг асосий таркиби рух (синк) моддаси ва аскорбин кислота (C витамини)дан ташкил топган.Компания мутахассислари ушбу мақолада Ecosink доривор воситаси таркибидаги рух моддаси инсон организми учун қанчалик аҳамиятга эга эканлиги ҳақида маълумот берди.Рух (цинк) – барча ферментлар таркибига кирувчи ягона металл бўлиб, унинг ўрнини бошқа металл боса олмайди. Рух кўплаб модда алмашинуви жараёнларида иштирок этиб, танадаги барча ҳужайраларнинг нормал ишлашини таъминлайди.Рухнинг орган ва тўқималардаги миқдори шу аъзоларнинг фаолиятида қанчалик аҳамиятга эгалигини билдиради.\nБош миядаги металлар ичида рух ва темир энг кўп қисмини ташкил этади, рухтемир индекси 1 га тенг, бошқа аъзоларда бу нисбат анча паст бўлади.Углеводлар, ёғлар, оқсиллар ва нуклеин кислоталар синтези ва парчаланиши организмни рух билан таъминланишига бевосита боғлиқ.Организмдаги рух захирасининг 20 фоизи суяк тўқимасида жойлашган бўлади. Рухнинг суяк тўқимасига кириш тезлиги кальцийга нисбатан юқори бўлади ва суяк тўқимасида мушак тўқимасига нисбатан узоқ сақланади.Аниқланишича, рух кальций ва фосфор сўрилишини ҳамда алмашинувини кучайтиради, шунингдек, коллаген толалар синтезини ҳам кучайтиради. Бу эса тери эластиклигини оширади ва суяк юзасини шаклланишини таъминлайди. Шунинг учун цинк етишмовчилиги остеопороз ривожланишига олиб келиши мумкин.\nРух кучли табиий антиоксидант бўлган супероксидисмутаза ферментини актив қисмига киради. Бу фермент организмда доимий пайдо бўлиб турадиган, ўта зарарли бўлган супероксид эркин радикалини зарарсизлантиради.Аскорбин кислота рух билан бирга ишлатилганда антиоксидант таъсири яна ҳам ошади. Рух ва аскорбин кислотасининг антиоксидант хусусияти кўзда катаракта ривожланиши ҳамда сариқ доғ дегенерациясини олдини олишда ишлатилади.Рух кўзнинг тўр пардасида йиғилиб, А витаминининг ўзлаштирилишига ёрдам беради. Кўз тўр пардасидаги ретинол боғловчи оқсил иш фаолияти ҳам рухга бевосита боғлиқ.Рухнинг оқсил синтезидаги вазифасиРух элементи организмда муҳим биологик жараёнлар (оқсил, ДНК ва РНК синтези, ҳужайраларни бўлиниши, ўсиши ва регенерацияси)да иштирок этади. Рухнинг бу хусусияти трофик ва бошқа яраларнинг битиши ҳамда эпителизациясида жуда муҳимдир.Бундан ташқари, рухнинг регенерация жараёни кетиб турган тўқимада коллаген ва оқсил синтезини кучайтириши, атеросклероз ва юрак ишемик касаллигида ижобий таъсир кўрсатади.Рух инсулин таркибига кириб, унинг ишлаб чиқариш самарадорлигини билдиради. Қандли диабет касаллиги бор беморларда қондаги рух миқдори кам бўлади ва рухнинг сийдик билан ажралиши кучайиб кетади. Шунинг учун қандли диабет касаллигида рух етишмовчилиги кўп кузатилади.Гормонларга таъсириГипофиз безидан ишлаб чиқариладиган соматотропин, гонадотропин ва кортикотропин гормонларини синтез интенсивлигини ҳамда бутун организмдаги гормонал статус бевосита рухнинг миқдори билан боғлиқ.Ҳомиладорликда рух етишмовчилиги кузатилганда, туғилажак гўдакда гидроцефалия, умуртқа қийшиқлиги, турли чурралар ва танглай нуқсони бўлиши мумкин.Тез ўсувчи болаларда доим рух микроэлементини етишмовчилиги кузатилади.\n1. Тумов ва грипп – аскорбин кислота ва синк иммунитетни оширувчи энг керакли таркибий қисм. Цинк интерферон (вирусларга карши курашувчи организмда бор модда) ва антитела (микробга қарши курашувчи модда) ишлаб чиқариш учун керак. Цинк – бу табиий иммуномодулятор (иммун тизимни кучайтирувчи)дир. Цинк маҳаллий иммунитетга жавоб берувчи макрофагларни фаолиятини оширади. Шунинг ҳисобига бола тез тузалади ва касаллик қайталанмайди. Цинк иммун тизимни барча звеноларига керак бўлади. Шунинг учун ОИТС касаллигида ҳам ишлатилади.\n2. Диарея – Бутунжаҳон соғлиқни сақлаш ташкилоти тавсиясига кўра диареяда 14 кун давомида 10 мг дан синк препаратларини берилганда диарея тез тузалади ва қайталанмайди. Таъсири: бевосита микробларни ўлдиради, ичак деворидаги микроворсинкалар (сургичлар) тикланишини тезлатади.\n3. Жигар касалликларида (гепатит ва сиррозда) – цинк жигардаги ферментлар таркибига киради. Уларни меъёрда ишлаши учун цинк моддаси керак. Бу жигарниннг детоксикация (заҳардан тозалаш) фаолиятини яхшилайди. Бундан ташқари, иммунитетни ошириши ҳисобига вирусга қарши курашишига ёрдам беради.\n4. Иштаҳани ошириши – аскорбин кислотаси ва цинк иштаҳани оширади ва ошқозон ичак фаолиятини яхшилайди. Цинк тилдаги таъм билиш ва бурундаги ҳид билиш рецепторларини (сезувчи нерв охирлари) фаолиятини кучайтиради.\n5. Турли қон кетишлар (бачадон, бурун, ўпка) – аскорбин кислотаси қон-томир деворини мустаҳкамлайди ва қон ивиш жараёнини кучайтиради.\n6. Простата бези касалликлари – простатит — простата безининг яллиғланиши, простата аденомаси — простата безининг хавфсиз ўсмаси (катталашиши). Цинк организмда 5 алфа редуктаза ферментини активлигини пасайтиради. Бу фермент эркаклик гормонини (тестостеронни) хавфли шаклга (дегидротестостерон) айлантиради. Дегидротестостерон простата безида аденомани ривожлантиради. Демак цинк аденомани патогенезига (касаллик ривожланиш механизми) таъсир қилади ва аденомани олдини олишда ва даволашда ишлатилади. Цинк маҳаллий иммунитетга жавоб берувчи макрофагларни фаолиятини оширади ва простатитнинг олдини олишга ва даволашга ёрдам беради.\n7. Бепуштлик – цинк жинсий гормонларнинг ва эркаклик уруғини (сперматозоид) хом ашёси ҳисобланади. Цинк етишмаса жинсий балоғатга етиш ортда қолади, эркак жинсий қуввати пасаяди (импотенция), бепуштликка олиб келади.\n8. Қандли диабет – цинк ошқозон ости бези лангерганс ҳужайраларида инсулинни синтези (ишлаб чиқарилиши), тўпланиши ва ажралиб чиқишида муҳим аҳамиятга эга. Қандли диабет касаллигида цинк моддаси сийдик билан нормадагига нисбатан 2—3 баробар кўп чиқади. Шунинг учун бемор доимий цинк препаратини қабул қилиши керак. Кўз гавҳарида катарактани олдини олади.\n9. Жинсий ривожланишдаги патологиялар (ПМС, крипторхизм, гипогонадизм, мояк гипотрофияси) – эркак ва аёллик гормонларини фаолиятини меъёрлаштиради.\n10. Акушерлик ва гинекология – Цинк аёл организмидаги жинсий гормонларни меъёрлаштиради ва ой кўришни, тухум ҳужайра (фолликула) етишишини нормаллаштиради.\nEcosink — шифокор рецептисиз қўлланилади. Дорихоналардан сўранг.Маҳсулот сертификатланган. Хизмат лицензияланган.Соғлиқни сақлаш вазирлиги томонидан рўйхатга олинган.\nРўйхатга олиш рақамлари:\nМаълумот учун телефонлар: +998(97) 751-45-04, +998(90) 293-49-04, +998(97) 966-34-33Facebook’даги саҳифа: Ecosinkhttp://(https://www.facebook.com/topvictory.eco.cink/)


23 апрел 2021, Тошкент вақти: 15:24\nВидеода ўқ узгани айтилаётган ички ишлар ходими.Тошкент шаҳар Ички ишлар бош бошқармаси сайтидан олинган сурат.\nРасмий маълумотда айтилишича, мазкур видео 7 август куни Тошкент шаҳар Ички ишлар бош бошқармасининг ахборот ресурсларида чоп этилган. Бу видео ижтимой тармоқларда кенг тарқалиб кетган. Унда ички ишлар ходими чоррахада автомобилга қараб ўқ узгани акс этган.\n“Шу билан бир қаторда маълум қиламизки, беихтиёр ўқ узишнинг сабаблари аниқланмоқда, жумладан қуролнинг носоз бўлгани тўғрисидаги версия ҳам ўрганилади”, дейилади маълумотда.\nИчки ишлар бош бошқармасининг билдиришича, ички ишлар ходими ҳайдовчи фуқаролар ҳаётига таҳдид туғдирган пайтда автомашинани тўхтатиш учун ўқ узишга ҳақлидир. Бу меъёр “Ички ишлар органлари тўғрисида”ги қонуннинг 24-моддасида белгилаб берилган.\nАввалроқ ички ишлар бош бошқармаси бу воқеа Мирзо Улуғбек туманида 7 август куни 12дан 15дақиқа ўтганда бўлиб ўтганини билдирган эди.\nХабарда айтилишича, Lacetti автомашинаси қарши йўналиш йўлига чиқиб кетган. Ҳайдовчи инспекторнинг тўхташ тўғрисидаги ишоратига бўйсунмай, қочган.\n“Бугунги кунда автомобил давлат рақами ва унинг ҳайдовчиси аниқланди. Ҳайдовчини қўлга олиш чоралари кўрилмоқда”, дейилади маълумотда.


ЎзА - Шавкат Мирзиёев: кичик бизнес ва хусусий тадбиркорлик учун ҳамма йўллар очилган, ундан самарали фойдаланиш зарур\n22.06.2017 16:23:53 Чоп этиш версияси\nШавкат Мирзиёев: кичик бизнес ва хусусий тадбиркорлик учун ҳамма йўллар очилган, ундан самарали фойдаланиш зарур\nПрезидентимиз Фарғона туманидаги “Миндонобод агросаноат” агрофирмасига ташриф буюриб, вилоят қишлоқ хўжалигини ривожлантириш бўйича амалга оширилаётган лойиҳалар билан танишди.\nМамлакатимизда сифатли мева-сабзавот етиштириш ва аҳолининг ушбу маҳсулотларга бўлган эҳтиёжини таъминлаш, экспорт салоҳиятини юксалтириш юзасидан кенг кўламли ишлар амалга оширилмоқда. Жумладан, узум етиштиришни кўпайтириш, маҳсулотни экспорт қилиш, озиқ-овқат хавфсизлигини таъминлашга қаратилган истиқболли лойиҳалар ҳаётга татбиқ этилмоқда.\n“Миндонобод агросаноат” агрофирмаси узумчиликка ихтисослашган бўлиб, 720 гектарга саноатбоп узум навлари экилган. Корхона йилига 5 минг тонна маҳсулот етиштириш, 3 минг тонна узумни бирламчи қайта ишлаш, 650 минг дона брикет ишлаб чиқариш қувватига эга. Бунинг учун 89 киши доимий, 300 дан ортиқ киши мавсумий ишга жалб этилган. Токзорларни парваришлашда томчилатиб суғориш технологиясидан фойдаланилади.\nАгрофирма томонидан мавжуд токзорларни минг гектарга етказиш орқали йилига 15 минг тонна узум етиштириш, 1 миллион АҚШ доллари миқдоридаги маҳсулотни экспортга йўналтириш кўзда тутилмоқда. Натижада 450 минг туп ток қаламчаси ўтқазилиб, Хитойнинг қуёш энергиясида ишлайдиган суғориш тизимлари ўрнатилади.\nУшбу лойиҳа тўла ишга тушгач, 250 киши иш билан таъминланади.\nДавлатимиз раҳбари кичик бизнес ва хусусий тадбиркорлик учун барча йўллар очилганини, куни кеча эълон қилинган “Маҳаллий экспорт қилувчи ташкилотларни янада қўллаб-қувватлаш ва ташқи иқтисодий фаолиятни такомиллаштириш чора-тадбирлари тўғрисида”ги қарор соҳа вакилларининг янада самарали фаолият юритиши учун кенг имконият яратишга қаратилганини таъкидлади.\nФарғона вилоятида тадбиркорлик илмини эгаллаган уддабурон ишбилармонлар кўп. Аммо одамларимиз ҳамиша ҳам меҳнатига яраша даромад олмаган. Бу адолатсизликка чек қўймоқ зарур. Янги қарор билан яратилаётган имтиёзлар уларнинг қилаётган ишидан манфаат топишига, ўзи, оиласи ва жамият учун фойда келтиришига, фаровон ҳаётга эришишига, уйлар қуриб, фарзандларининг орзу-ҳавасини кўришига хизмат қилади, деди Шавкат Мирзиёев.\nШу ерда “Ўзвиносаноат-холдинг” компанияси томонидан 2017-2018 йилларда Фарғона вилоятида амалга ошириладиган лойиҳалар тўғрисида маълумот берилди. Компания томонидан тижорат банклари билан ҳамкорликда қиймати 63 миллиард 256 миллион сўмлик 6 лойиҳани амалга ошириш, 200 га яқин иш ўрни яратиш мўлжалланмоқда. Натижада вилоятда бўш ётган ерларда қишлоқ хўжалик маҳсулотлари етиштириш, уни сақлаш, қайта ишлаш бўйича йирик қувватлар ташкил этилади, экспорт ҳажми ортади.\nҚува туманидаги “Big agro logistic” масъулияти чекланган жамияти томонидан мева-сабзавотни қайта ишлаш, қуритиш, қадоқлаш ва экспорт қилишга мўлжалланган замонавий логистика маркази ташкил этилмоқда.\nЛойиҳанинг умумий қиймати 7,2 миллион доллар бўлиб, биринчи йилда 6,5 миллион доллар, беш йилдан сўнг 10 миллион доллар миқдоридаги маҳсулот экспорт қилиш мўлжалланмоқда. Логистика марказига Италия ва Туркиядан келтириладиган технологик линиялар ўрнатилади. 5 минг тонналик совутгич, 7 минг тонна мева-сабзавотни қайта ишлаш қувватлари ташкил этилади.\nЛойиҳа ишга тушгач, 180 иш ўрни яратилади.\nҚўқон шаҳридаги “Elit konserva” масъулияти чекланган жамиятида мева-сабзавотларни қадоқлаш, Олтиариқ туманидаги “Eco Export Trade” масъулияти чекланган жамиятида қишлоқ хўжалик маҳсулотларини саралаш, қуритиш ва сақлашга мўлжалланган лойиҳалар амалга оширилмоқда. Мазкур лойиҳалар вилоят экспорт салоҳиятини янада мустаҳкамлаш, янги иш ўринлари яратиш ва аҳоли фаровонлигини оширишда алоҳида аҳамиятга эга.\nБу йил Қува туманидаги “Фарғона анорзори” масъулияти чекланган жамиятида 50 гектарда янги анорзор барпо этилган. Ушбу боғни агротехника қоидалари асосида парваришлаш натижасида келгусида 700 тоннадан ортиқ ҳосил олиш режалаштирилмоқда. Анорзор қатор ораларига помидор, бодринг, булғор қалампири ва бошқа сабзавотлар, дуккакли экинлар экилган.\nАгрофирма томонидан келгуси йилларда анорзорларни 2 минг гектарга, ҳосилдорликни 30 минг тоннага етказиш мўлжалланмоқда.\nПрезидентимиз Қува ва Дашнобод анори дунёга машҳур экани, ҳар иккала навнинг ўзига яраша хусусиятлари мавжудлигини таъкидлади. Анор чиқитсиз маҳсулот бўлиб, пўстлоғидан кимё саноатида ранг олишда, фармацевтикада хомашё сифатида фойдаланиш мумкинлиги қайд этилди. Вилоятда анорзорларни янада кенгайтириш ва ушбу маҳсулот экспортини кўпайтириш юзасидан мутасаддиларга тегишли тавсиялар берилди.\nМиллий банк томонидан вилоятда қишлоқ хўжалик маҳсулотлари етиштириш ва қайта ишлаш бўйича амалга оширилаётган лойиҳалар намойиш қилинди. Қиймати 64,4 миллион доллар бўлган ушбу лойиҳалардан 10 таси Хитой тараққиёт банки, Осиё тараққиёт банки, Ўзбекистон тикланиш ва тараққиёт жамғармаси томонидан молиялаштирилган. Йил охирига қадар яна 5 лойиҳани молиялаштириш кўзда тутилган. Бунинг самарасида 2017-2018 йилларда 68 минг тоннадан зиёд мева-сабзавот қайта ишланиб, 25,7 миллион долларлик маҳсулот экспорт қилинади.\nДавлатимиз раҳбари Учкўприк туманидаги собиқ консерва заводи негизида амалга оширилаётган лойиҳани ҳам кўздан кечирди.\nЛойиҳа ташаббускори “Воллей Моунтаинс Фреш” масъулияти чекланган жамияти бўлиб, 10,5 миллиард сўм, жумладан, “Ипотека-банк”нинг 7,4 миллиард сўм кредити ҳисобига корхонанинг мавжуд қувватлари модернизация қилинади, мевани сақловчи музлатгич ва қадоқловчи ускуналар ўрнатилади.\n2018 йилнинг биринчи чорагида лойиҳанинг биринчи босқичи, тўртинчи чоракда иккинчи босқичи ишга туширилади. Натижада минг тонна томат пастаси, шунча пюре ва концентрат, мева-сабзавот консервалари аҳоли истеъмоли учун етказиб берилади. Маҳсулот экспортга ҳам йўналтирилади. Ушбу лойиҳа ишга туширилиши натижасида 170 иш ўрни ташкил этилади.\nПрезидентимиз вилоятда қайта ишлаш саноатини ривожлантириш учун барча имконият, хомашё ва ишчи кучи мавжудлигини таъкидлади. Улардан унумли фойдаланиш, тармоққа тадбиркорларни кенг жалб этиш бўйича мутасаддиларга зарур топшириқлар берди.


Юрий Штерк: “Асл кино халқларни ҳаммаслакка айлантиради” | www.ziyouz.uz\nБош саҳифа ЯнгиликларЮрий Штерк: “Асл кино халқларни ҳаммаслакка айлантиради”\nЮрий Штерк: “Асл кино халқларни ҳаммаслакка айлантиради”\nЧоп этилган 23.05.2015 28.12.2016 МуаллифС.Салим\n22 май куни Тошкентдаги Алишер Навоий номидаги киносаройда Европа киноси фестивали бошланди. Мазкур маданий тадбир учинчи бор Европа Иттифоқининг Ўзбекистондаги делегацияси томонидан “Ўзбеккино” миллий агентлиги билан ҳамкорликда ташкил этилмоқда.\nКинофестивални Европа Иттифоқининг Ўзбекистондаги делегацияси раҳбари Юрий Штерк очиб берди.\n– Асл кино турли халқларнинг тили, маданияти, анъаналари ва ҳаёт тарзини намойиш этиб, уларни ўзаро ҳаммаслак, ҳамфикр инсонларга айлантиради. Европа киноси фестивали ҳам айни шу эзгу мақсадга хизмат қилади. Ўзбекистон маданий ҳаётидан мустаҳкам ўрин эгаллаб улгурган ушбу фестиваль Европа халқлари ва Ўзбекистон ўртасидаги дўстликни янада мустаҳкамлашига ишончимиз комил, – деди элчи Юрий Штерк.\nЕвропа Иттифоқи делегацияси раҳбари, шу билан бирга, фестивалга тақдим этилган фильмлар турли мамлакатларда, турли тилларда суратга олинган бўлса-да, уларнинг барчасида умумевропа қадриятларини тараннум этилгани, европаликларнинг орзу-умидлари акс этганини таъкидлади.\nОчилиш маросимида сўз олган “Ўзбеккино” миллий агентлиги бош директори вазифасини бажарувчи Аҳмаджон Умаров, Латвиянинг Ўзбекистондаги элчиси Эдгарс Бондарс ҳам кинофестиваль халқлар ўртасидаги маданий алоқаларни ривожлантиришда муҳим ўрин тутишини қайд этди.\nФестивалнинг илк куни Латвия киноижодкорлари суратга олган “Сизни яхши кўраман, ойи” картинаси намойиш этилди. Мазкур картина 15 та халқаро мукофот, жумладан, Берлин, Лос-Анжелес кинофестиваллари, шунингдек, Европа болалар фильмлари уюшмаси совринига сазовор бўлган. Киноасарда ригалик Раймонд исмли ўсмирнинг қувончу ташвишларга тўла ҳаёти тасвирланган. Қизиқарли фабула, таъсирчан эпизодларга бой фильмда бош қаҳрамон рост ва ёлғон, дўстлик ва хиёнат, тўғрилик ва эгрилик каби қалтис танловларга рўбарў келади.\n22–31 май кунлари Алишер Навоий номидаги киносаройда давом этадиган фестиваль давомида Европанинг 15 мамлакати кинематографчилари ишлаган 18 та картина намойиш этилади. Турли ёш ва дунёқарашдаги томошабинларнинг қизиқишлари инобатга олинган ҳолда, фестиваль учун драма, комедия, трагикомедия, ҳужжатли фильм каби турли жанрдаги картиналар сараланган.\nБу йил кинофестиваль жуғрофияси бирмунча кенгайган. Масалан, Европа Иттифоқига аъзо бўлмаган Швейцария ҳам мазкур фестивалда “Касабланка” операцияси” фильми билан қатнашмоқда.\nФестиваль дастуридан ўрин олган фильмлар орасида “Оскар”, “Олтин глобус” каби атоқли мукофотларга муносиб кўрилган, Канн, Берлин, Рим каби нуфузли фестиваллар ҳайъати юксак баҳолаган киноасарлар бор. Масалан, Дания кинематографчилари 2010 йилда суратга олган “Қасос” (Haevnen) картинаси “Оскар”, “Олтин глобус” ҳамда Европа киноакадемияси совринларини қўлга киритган (Дарвоқе, мазкур фильм 29 май куни 19:00 да намойиш этилади).\nЕвропа Иттифоқи кўҳна қитъанинг 28 давлатида яшовчи 500 миллиондан зиёд аҳолини ягона мақсад йўлида бирлаштирган. Ўзбекистон ҳамда Европа Иттифоқи муносабатлари 1996 йил апрелда имзоланган Ҳамкорлик тўғрисидаги битим, 2007 йилда қабул қилинган ЕИнинг Марказий Осиёдаги стратегияси каби ҳужжатлар асосида ривожланмоқда. Ўзаро ҳамкорликнинг кенгайиши ифодаси сифатида Тошкентда 2012 йилда ЕИ делегацияси иш бошлаган.\n← Аввалги Аввалги Устаси фаранглар Тошкентда томоша кўрсатди\nКейинги → Кейинги: Мансурхон Тоиров. Қора туя ҳикмати